**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 8 Ιουνίου 2022, ημέρα Τετάρτη και ώρα 11.15΄ π.μ., στην Αίθουσα «**Προέδρου Αθανασίου Κωνστ. Τσαλδάρη» (223)**, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής, κ. Σταύρου Καλογιάννη με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών: «Αναμόρφωση του θεσμικού πλαισίου λειτουργίας του Ταμείου Χρηματοπιστωτικής Σταθερότητας και του Συνεγγυητικού Κεφαλαίου Εξασφάλισης Επενδυτικών Υπηρεσιών, εκσυγχρονισμός Οργανισμού Διαχείρισης Δημοσίου Χρέους και άλλες επείγουσες διατάξεις». (2η συνεδρίαση-ακρόαση εξωκοινοβουλευτικών προσώπων)

Στη συνεδρίαση παρέστησαν ο Υπουργός Οικονομικών, κ. Χρήστος Σταϊκούρας, καθώς και αρμόδιοι υπηρεσιακοί φορείς.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης (άρθρο 38§9), οι κ.κ.: Ανδρέας Βερύκιος, Πρόεδρος του Ταμείου Χρηματοπιστωτικής Σταθερότητας (ΤΧΣ), Χρήστος Χατζηεμμανουήλ, μέλος του Συμβουλίου Νομισματικής Πολιτικής της Τράπεζας της Ελλάδος, Βασίλειος Ράπανος, Πρόεδρος του Διοικητικού Συμβουλίου της Ελληνικής Ένωσης Τραπεζών και Πρόεδρος του Διοικητικού Συμβουλίου της Alpha Bank, Νικόλαος Κονταρούδης, Α΄ Αντιπρόεδρος της Επιτροπής Κεφαλαιαγοράς, Σπυρίδων Κυρίτσης, Αντιπρόεδρος του Συνεγγυητικού Κεφαλαίου Εξασφάλισης Επενδυτικών Υπηρεσιών, Νικόλαος Χρυσοχοΐδης, Αντιπρόεδρος του Συνδέσμου Μελών Χρηματιστηρίων Αθηνών (ΣΜΕΧΑ), Ιωάννης Πολυχρονίου, Πρόεδρος του Συνδέσμου Εταιρειών Παροχής Επενδυτικών Υπηρεσιών (ΣΕΠΕΥ), Ηρακλής Ρούπας Αντιπρόεδρος του Συνδέσμου Εταιρειών Παροχής Επενδυτικών Υπηρεσιών (ΣΕΠΕΥ) και Μάρκος Τσατσούλης, Γραμματέας Χρηματοπιστωτικού Συστήματος της Ομοσπονδίας Τραπεζοϋπαλληλικών Οργανώσεων Ελλάδας (ΟΤΟΕ).

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αμανατίδης Γεώργιος, Βολουδάκης Μανούσος – Κωνσταντίνος, Δημοσχάκης Αναστάσιος, Ιατρίδη Τσαμπίκα (Μίκα), Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Αλεξιάδης Τρύφων, Αχτσιόγλου Ευτυχία, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Σπίρτζης Χρήστος, Συρμαλένιος Νικόλαος, Τσακαλώτος Ευκλείδης, Φλαμπουράρης Αλέξανδρος, Λοβέρδος Ανδρέας, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας, Λογιάδης Γεώργιος και Κουρουμπλής Παναγιώτης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):**Κυρίες και κύριοι συνάδελφοι, καλημέρα.

Αρχίζει η συνεδρίαση της Διαρκούς Επιτροπής Οικονομικών Υποθέσεων, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών με τίτλο «Αναμόρφωση του θεσμικού πλαισίου λειτουργίας του Ταμείου Χρηματοπιστωτικής Σταθερότητας και του Συνεγγυητικού Κεφαλαίου Εξασφάλισης Επενδυτικών Υπηρεσιών, εκσυγχρονισμός Οργανισμού Διαχείρισης Δημοσίου Χρέους και άλλες επείγουσες διατάξεις».

 Είμαστε στη δεύτερη συνεδρίαση. Έχουμε την ακρόαση των εξωκοινοβουλευτικών προσώπων σήμερα και θα ξεκινήσουμε με τον κύριο Ανδρέα Βερύκιο, Πρόεδρο του Ταμείου Χρηματοπιστωτικής Σταθερότητας.

Κύριε Πρόεδρε, καλημέρα. Σας ακούμε.

**ΑΝΔΡΕΑΣ ΒΕΡΥΚΙΟΣ (Πρόεδρος του Ταμείου Χρηματοπιστωτικής Σταθερότητας (ΤΧΣ)):** Καλή σας ημέρα, κύριε Πρόεδρε.

Ευχαριστώ πολύ και εσάς και τις κυρίες και τους κυρίους βουλευτές για την πρόσκληση και την ευκαιρία να εκφράσουμε σαν Ταμείο Χρηματοπιστωτικής Σταθερότητος τη γνώμη μας για το προς συζήτηση σχέδιο νόμου, που αφορά τον Οργανισμό μας, εν μέρει, μεταξύ άλλων.

 Αρχικά, επιτρέψτε μου, πολύ σύντομα να αναφερθώ στην ύπαρξη και πορεία του Ταμείου Χρηματοπιστωτικής Σταθερότητος που μετά την ψήφιση του νόμου αυτού μπαίνει πλέον στο τελικό στάδιο της λειτουργίας του και στην τελευταία τριετία της ζωής του.

Στη συνέχεια, θα περάσω στις πιο δημιουργικές και ουσιαστικές προβλέψεις του νόμου, στο να επιστρέψουν δηλαδή, πλήρως οι τράπεζες σε ιδιώτες επενδυτές, ήτοι στην καθαρά ιδιωτική οικονομία.

Το ΤΧΣ, Ταμείο Χρηματοπιστωτικής Σταθερότητας, ιδρύθηκε το 2010 με την ιδιότητα του φορέα διασώστη του τραπεζικού συστήματος εν μέσω και εξαιτίας των μνημονίων, μαζί με την ανακεφαλαιοποίηση των τραπεζών, όπου πραγματοποιήθηκαν συνολικά τρεις, το 2013, το 2014 και το 2015. Δόθηκαν στο Ταμείο συγκεκριμένες αρμοδιότητες και δικαιώματα, τα οποία την δεδομένη χρονική στιγμή και βάσει των τότε συνθηκών, είχαν κριθεί αναγκαία για λόγους δημοσίου συμφέροντος.

Σήμερα, υπό τις υπάρχουσες συνθήκες ενός υγιούς τραπεζικού συστήματος και βάσει της νομοθεσίας που έχει αλλάξει και με τις ρητές πλέον αρμοδιότητες της Ευρωπαϊκής Κεντρικής Τράπεζας και του Ενιαίου Εποπτικού Μηχανισμού οι συγκεκριμένες αρμοδιότητες και δικαιώματα οφείλουν να αρθούν και ορθώς, αίρονται στο υπό ψήφιση νομοσχέδιο.

Το Ταμείο αποτέλεσε και εξακολουθεί να αποτελεί έναν ζωντανό φορέα, που ανατροφοδοτείται από τα εκάστοτε πραγματικά περιστατικά, όπως αυτά αντανακλώνται στην οικονομία και επηρεάζουν τον κλάδο των τραπεζών και τις ίδιες τις τράπεζες. Με την έννοια αυτή, το Ταμείο από ρόλο διασώστη ανέλαβε στη συνέχεια να παρακολουθεί τα σχέδια αναδιάρθρωσης των τραπεζών, τα οποία στην πλειονότητα τους έχουν ολοκληρωθεί επιτυχώς. Να μειώνει το ποσοστό του προκειμένου να εξυπηρετηθούν αναπτυξιακά σχέδια και σχέδια εξυγίανσης χαρτοφυλακίων και ισολογισμών, να συμμετέχει σε αναπτυξιακές αυξήσεις, με πρόσφατα παραδείγματα αυτά των εξαιρετικά επιτυχημένων αυξήσεων μετοχικού κεφαλαίου της τράπεζας Πειραιώς και της Alpha Bank και λοιπά. Τα συγκεκριμένα παραδείγματα επέφεραν αλλαγές στον νόμο του ΤΧΣ και το Ταμείο κατάφερε με την ειδική τεχνογνωσία και εξειδίκευση του στελεχιακού δυναμικού του να συνεισφέρει με επιτυχία στις παραπάνω δράσεις επιβεβαιώνοντας το ρόλο του.

Πλέον, το Ταμείο καλείται μέσα από τις τελευταίες φερόμενες προς ψήφιση αλλαγές, τις οποίες υποδεχόμαστε με μεγάλη ικανοποίηση, να προσαρμοστεί εκ νέου σε ένα ρόλο όπως αυτός επαναπροσδιορίζεται μέσα από τη διαδικασία αποεπένδυσης. Η αποεπένδυση πλέον, συμπεριλαμβάνεται στον σκοπό του ΤΧΣ, παράλληλα με τις έννοιες του δημοσίου συμφέροντος και της χρηματοπιστωτικής σταθερότητας, καθώς συστηματικά όλα αποβλέπουν στον ίδιο σκοπό, δηλαδή την ανάταξη και στήριξη σε στέρεες βάσεις της εθνικής οικονομίας σε μακροχρόνιο ορίζοντα.

Στο πλαίσιο αυτό, καταργούνται ειδικά δικαιώματα μνημονιακού χαρακτήρα και θεσπίζονται κριτήρια και διαδικασίες για την ομαλή και μεθοδική μείωση της μετοχικής συμμετοχής του ΤΧΣ στις τράπεζες, χωρίς όμως να αφαιρείται από το Ταμείο το ταυτόχρονο δικαίωμα αρνησικυρίας σε μειώσεις του ποσοστού του όταν, δικαιολογημένα μεν ανεξάρτητα δε, κρίνει ότι υπέρτεροι λόγοι δημοσίου συμφέροντος, όπως προβλέπονται από τον νόμο του, επιβάλλουν την προσωρινή διατήρησή του.

Στο πλαίσιο αυτό και σε σχέση με τις συγκεκριμένες προς ψήφιση διατάξεις, σημειώνουμε ότι οι παρατηρήσεις μας είναι ελάχιστες και αφορούν μόνο σε νομοτεχνικές, τεχνοκρατικές βελτιώσεις στο στάδιο της διαδικασίας υλοποίησης της αποεπένδυσης. Βελτιώσεις που είναι σύμφωνες με τις διεθνείς πρακτικές σε παρόμοιες συναλλαγές και κρίνονται αναγκαίες για την εύρυθμη λειτουργία της διαδικασίας αποεπένδυσης.

Τέλος, θεωρούμε ότι και η αλλαγή της οργανωτικής δομής του Ταμείου, όπως προτείνεται από το σχέδιο νόμου, είναι θετική. Θα προσδώσει στο Ταμείο την επιδιωκόμενη επιπρόσθετη ευελιξία στη λήψη των αποφάσεων σε αυτό το κρίσιμο στάδιο της αποεπένδυσης και συνάδει με την ελληνική έννομη τάξη και τον ιδιωτικό χαρακτήρα του.

Κλείνοντας, θα ήθελα να σας ευχαριστήσω για τον χρόνο σας και να μεταφέρω τη δέσμευση όλων των εργαζομένων ότι θα λειτουργήσουν και στο νέο θεσμικό πλαίσιο με τον ίδιο ζήλο και σθένος, όπως έκαναν από συστάσεως του Ταμείου έως σήμερα.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς σας ευχαριστούμε, κ. Πρόεδρε.

Περνάμε στον κ. Χατζηεμμανουήλ, μέλος του Συμβουλίου Νομισματικής Πολιτικής της Τράπεζας της Ελλάδος. Καλημέρα, κ. Χατζηεμμανουήλ, έχετε τον λόγο.

**ΧΡΗΣΤΟΣ ΧΑΤΖΗΕΜΜΑΝΟΥΗΛ (Μέλος του Συμβουλίου Νομισματικής Πολιτικής της Τράπεζας της Ελλάδος):** Κύριε Πρόεδρε, κυρίες και κύριοι βουλευτές, η Τράπεζα της Ελλάδος θεωρεί, ότι και τα τρία μέρη του υπό ψήφιση νομοσχεδίου εξορθολογίζουν και βελτιώνουν σημαντικές θεσμικές όψεις του δημοσιονομικού και χρηματοοικονομικού συστήματος της χώρας. Θα ήθελα, όμως, να αναφερθώ μόνο στο πρώτο μέρος, το οποίο αφορά πιο άμεσα την Τράπεζα της Ελλάδος. Αντιλαμβανόμαστε, όλοι πιστεύω, ότι η αποκατάσταση της ιστορικής λειτουργίας αποτελεί απαραίτητη προϋπόθεση για τη δυναμική ανάπτυξη της οικονομίας μας και προφανώς, πρώτη στο στόχο της οικονομικής πολιτικής. Από αυτή την άποψη, η εκκαθάριση του πιστωτικού συστήματος από το πολύ μεγάλο στοκ των μη εξυπηρετούμενων δανείων, καθώς επίσης και η πλήρης αποκατάσταση της ομαλής εταιρικής διακυβέρνησης των τραπεζών, είναι προϋποθέσεις για την επίτευξη του στόχου που μόλις ανέφερα. Η αποεπένδυση από πλευράς του Ταμείου, η ολοκλήρωση των προγραμμάτων αναδιάρθρωσης των τραπεζών, που προφανώς συντελούν σε αυτό, διασφαλίζουν την αποκατάσταση της εταιρικής διακυβέρνησης.

Ένα ενδεχόμενο αντικίνητρο ή ένας ανασχετικός παράγων στην ολοκλήρωση αυτής της διαδικασίας θα μπορούσε να είναι η ενδεχόμενη απάθεια του Ταμείου Χρηματοπιστωτικής Σταθερότητας ή η προσπάθεια διαιώνισης του ρόλου του, ο οποίος προφανώς είχε γίνει αντιληπτός ως προσωρινός και δεν πρέπει το προσωρινό να γίνει μόνιμο. Το Ταμείο είναι μια επιβίωση της εποχής των μνημονίων. Δεν αποτελεί όργανο ελεγχόμενο από την Ελληνική Κυβέρνηση, ούτε κομμάτι της καθημερινής οικονομικής πολιτικής του.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Δεν σας ακούμε. Προφανώς, έχει κλείσει το μικρόφωνό σας.

**ΧΡΗΣΤΟΣ ΧΑΤΖΗΕΜΜΑΝΟΥΗΛ (Μέλος του Συμβουλίου Νομισματικής Πολιτικής της Τράπεζας της Ελλάδος):** Θα ήταν ευχής έργον, δεν ξέρω από ποιο σημείο δεν με ακούσατε, να ολοκληρώσει το έργο του και να προχωρήσουμε σε μια νέα φάση. Προφανώς, το 2025 θα θέλαμε να είναι καταληκτικός στόχος και ως προς αυτό θέλω να παρατηρήσω, ότι η διαιώνιση, πέραν του 2025, του Ταμείου εμποδίζεται από τη νέα διάταξη του άρθρου 3, παράγραφος 5, του νόμου του ΤΧΣ, όπως αυτός θα αλλάξει, αν ψηφιστεί το νομοσχέδιο. Θα ήθελα, πολύ σύντομα, να επισημάνω τέσσερα μόνο σημεία του νομοσχεδίου και να ζητήσω μια μικρή τεχνική αλλαγή, την οποία θεωρούμε εξαιρετικά σημαντική παρά τον όλως τεχνικό και περιορισμένο χαρακτήρα της.

Από τα τέσσερα σημεία, το πρώτο, είναι ο σκοπός. Όπως ορθά είπε ο κ. Βερύκιος, πλέον στόχος του ΤΧΣ είναι και η αποεπένδυση και μάλιστα, αναδεικνύεται στον βασικό από δω και πέρα στόχο του Ταμείου. Αυτό είναι πολύ θετικό. Τα όργανα διοίκησης του Ταμείου εξορθολογίζονται, καθώς φεύγουμε από το σύστημα του Γενικού Συμβουλίου και της Εκτελεστικής Επιτροπής και περνούμε σε ένα Ενιαίο Διοικητικό Συμβούλιο, τρία μέλη του οποίου θα εκπροσωπούν την κυρίως ελληνική πλευρά, δηλαδή την Ελληνική Κυβέρνηση και την Τράπεζα της Ελλάδος. Θα ήθελα να επισημάνω, σε σχέση με τη σύνθεση του Διοικητικού Συμβουλίου, ότι το νομοσχέδιο περιέχει σημαντικούς κανόνες για να διασφαλίσει ότι εκείνα τα μέλη, τα οποία προέρχονται από επιλογή, από την Επιτροπή Επιλογής του άρθρου 4, δεν θα επιλέγονται αυθαιρέτως, αλλά θα διασφαλίζουν όχι μόνο ανεξαρτησία, αλλά και έλλειψη συγκρούσεως συμφερόντων, καθώς επίσης και ότι δεν θα παραμένουν για πάντα στη θέση τους. Υπάρχει μια ρήτρα επταετούς περιορισμού της θητείας τους και ρητή πρόβλεψη για το ότι η Επιτροπή Επιλογής θα πρέπει από εδώ και πέρα να εξετάζει και ζητήματα συγκρούσεως συμφερόντων και να μην μένει μόνο στα κλασικά, όπως έλλειψη ποινικών καταδίκων και τα λοιπά.

Το τρίτο από τα τέσσερα σημεία είναι ότι σε σχέση με την αποεπένδυση το άρθρο 8 του νόμου, όπως θα μεταβληθεί, περιλαμβάνει λεπτομερείς διατάξεις σε σχέση με τον προγραμματισμό και την υλοποίηση της διαδικασίας αποεπένδυσης. Περιέχει, συγκεκριμένες διατάξεις που υποχρεώνουν το ταμείο να καταρτίσει στρατηγική αποεπένδυσης και μάλιστα με τη βοήθεια ενός συμβούλου, ο οποίος δεν θα εμπλέκεται μετέπειτα στην υλοποίηση των διαδικασιών προκειμένου, να διασφαλιστεί η γνήσια ανεξαρτησία γνώμης αυτού του συμβούλου στρατηγικής αποεπένδυσης. Έπειτα εμπεριέχονται διασφαλίσεις για μία υλοποίηση αυτής της στρατηγικής που δεν θα είναι μόνο ταχεία, αλλά θα διασφαλίζει προφανώς και τα οικονομικά συμφέροντα του Ταμείου, μέσα από ορθή αποτίμηση των αξιών που ενδεχομένως, θα μεταβιβάσει και που θα θέλαμε εν τέλει να μεταβιβάσει.

 Τέλος, υπάρχει μια διάταξη, η οποία νομίζω ότι έχει ήδη συζητηθεί στον τύπο και γενικότερα, σε σχέση με τον περιορισμό των απολαβών των μελών των διοικητικών συμβουλίων των διοικήσεων των τραπεζών, στις οποίες έχει συμμετοχή το Ταμείο Χρηματοπιστωτικής Σταθερότητας. Η αναδιατυπωμένη διάταξη, περιλαμβάνει τρεις διασφαλίσεις πιστεύω υπέρ του δημοσίου συμφέροντος.

 Πρώτον, υπάρχουν περιορισμοί εφόσον μια τράπεζα δεν έχει κατορθώσει να μειώσει σε ανεκτά επίπεδα τα μη εξυπηρετούμενα δάνεια.

 Δεύτερον, υπάρχει περιορισμός στις απολαβές σε περίπτωση που δεν έχει ολοκληρωθεί το πρόγραμμα κεφαλαιακής ενίσχυσης που δεν έχει ολοκληρωθεί η προσπάθεια αναδιάρθρωσης της τράπεζας σύμφωνα, με τα όσα είχαν αρχικώς προδιαγραφεί όταν πήρε κρατική ενίσχυση.

 Τέλος, διασφαλίζεται κάτι το οποίο προέκυψε τεχνικά κατά τη διάρκεια της δημόσιας συζήτησης διαβούλευσης για το νομοσχέδιο. Ότι δηλαδή, δεν θα έλθει κάποιος ευφάνταστος νομικός σύμβουλος ή χρηματοοικονομικός σύμβουλος ή λογιστής να προτείνει στις τράπεζες μια τεχνική περιγραφή του νοήματος του νόμου, μέσα από την αναδρομική οδήγηση μπόνους όταν θα έχουν πληρωθεί άλλες προϋποθέσεις. Συνεπώς, ρητώς προβλέπει πλέον το νομοσχέδιο ότι η χρήση μέχρι το 2023 δεν θα μπορεί να περιλαμβάνει μπόνους.

 Το μόνο, το οποίο θα ήθελε η Τράπεζα της Ελλάδος σε σχέση με αυτό το νομοσχέδιο, αλλά σε αυτό θα ήθελα σας παρακαλώ την προσοχή και την συνδρομή σας, είναι η απαλοιφή ενός εδαφίου, το οποίο βρίσκεται στο άρθρο 10, παράγραφος 3, το τελευταίο εδάφιο και είναι ενδεχομένως λίγο αδιαφανές. Λέει, αναφορικά με τα μερίσματα της ίδιας διάταξης να εφαρμόζεται ανάλογα μια συγκεκριμένη διάταξη. Το νόημα του συγκεκριμένου εδαφίου είναι ότι ως προς τις κοινές μετοχές των πιστωτικών ιδρυμάτων υπάρχει εκ του νόμου περιορισμός στα μερίσματα. Όμως μετά τις εξελίξεις του ευρωπαϊκού δικαίου μετά την ψήφιση και όχι απλώς ψήφιση, αλλά και πλήρη εφαρμογή του κανονισμού για τις κεφαλαιακές υποχρεώσεις των πιστωτικών ιδρυμάτων, η συγκεκριμένη διάταξη, είναι ευθέως αντίθετη στο άρθρο 28, παράγραφος 1 του κανονισμού. Είναι ένα ζήτημα, το οποίο δεν ελέγχουμε εμείς, ελέγχει η Ευρωπαϊκή Τραπεζική Αρχή και συνεπώς, παρά την ανοχή που έχει δείξει μέχρι τώρα αντιλαμβανόμαστε ότι στο άμεσο μέλλον, θα απαιτήσει να εφαρμοστεί πλήρως αυτή η διάταξη. Αυτό σημαίνει ότι κινδυνεύουμε από αναγνώριση των μέσων κεφαλαίου κοινών μετοχών των πιστωτικών ιδρυμάτων, κάτι το οποίο θα είχε εξαιρετικά αρνητικές συνέπειες, εποπτικά αλλά και οικονομικά. Γι αυτό το λόγο ζητούμε προκειμένου ο νόμος να είναι συμβατός με το ευρωπαϊκό δίκαιο και να βοηθήσει να μην υπονομεύσει την πορεία των τραπεζών, να διαγραφούν αυτές οι λέξεις.

Θέλω να επισημάνω ότι ο μόνος λόγος για τον οποίο δεν έχει γίνει αυτό στο νομοσχέδιο είναι ότι το θέμα αυτό, όπως σας εξήγησα είναι της Ευρωπαϊκής Τραπεζικής Αρχής, αλλά για να γίνει αλλαγή θέλει την έγκριση των Θεσμών και στο συγκεκριμένο σημείο είχαν αμελήσει ή καθυστερήσει να απαντήσουν και απάντησαν μόνο κατά τη διάρκεια της διαδικασίας διαβουλεύσεως, αλλά τώρα σε αυτό υπάρχει και η σύμφωνη γνώμη της Ευρωπαϊκής Κεντρικής Τράπεζας και των Θεσμών.

Σας ευχαριστώ πάρα πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλώς και εμεις σας ευχαριστούμε.

Τον λόγο έχει ο κύριος Ράπανος.

 **ΒΑΣΙΛΕΙΟΣ ΡΑΠΑΝΟΣ (Πρόεδρος του Διοικητικού Συμβουλίου της Ελληνικής Ένωσης Τραπεζών και Πρόεδρος του Διοικητικού Συμβουλίου της Alpha Bank):** Καλημέρα κύριε Πρόεδρε. Καλημέρα σε όλες και όλους. Πριν αναφερθώ στις θέσεις της Ελληνικής Ένωσης Τραπεζών επί του νομοσχεδίου, θα μου επιτρέψετε μια πολύ σύντομη αναδρομή στην ιστορία της δημιουργίας του Ταμείου. Η πρώτη κρατική παρέμβαση για την προληπτική θωράκιση των τραπεζών έγινε το 2008 και θα θυμούνται οι παλαιότεροι με τον γνωστό ν.3723/2008, γνωστός ως νόμος του Υπουργού Οικονομικών, του κυρίου Αλογοσκούφη. Τότε διατέθηκαν 5 δις κρατικοί πόροι για την έκδοση των προνομιούχων μετοχών υπέρ του δημοσίου και τότε προβλέφθηκε η συμμετοχή εκπροσώπων του ελληνικού δημοσίου στα Διοικητικά Συμβούλια των τραπεζών και καθιερώθηκαν επίσης, σημαντικοί περιορισμοί στη διανομή κερδών, στις αποδοχές όλων των εργαζομένων και όχι μόνο στις αμοιβές των διοικήσεων. Οι προνομιούχες μετοχές είχαν μία απόδοση 10% τότε στο ελληνικό δημόσιο και οι ελληνικές τράπεζες, οι συστημικές τράπεζες έχουν ήδη αποπληρώσει αυτή τη συμμετοχή.

Αν δεν είχε μεσολαβήσει η δημοσιονομική κρίση τότε ο νόμος αυτός ίσως θα ήταν αρκετός. Δυστυχώς, όμως, λόγω της δημοσιονομικής κρίσης δημιουργήθηκαν τεράστια προβλήματα για την ελληνική οικονομία και φυσικά, όπως ανέφερε ο κύριος Βερύκιος, το Ταμείο Χρηματοπιστωτικής Σταθερότητας προχώρησε σε τρεις ανακεφαλαιοποιήσεις των τραπεζών με συνολικό ποσό 27 δις, ενώ η ζημία των συστημικών τραπεζών από το κούρεμα των ελληνικών ομολόγων έφτασε τα 31,3 δις.

Είναι αξιοσημείωτο ότι όλη αυτή την περίοδο, με όλες αυτές τις αλλαγές οι Έλληνες καταθέτες δεν έχασαν ούτε ένα ευρώ από τις καταθέσεις. Να θυμίσω επίσης, ότι το 2010 ψηφίστηκε ο ν.3869, γνωστός ως νόμος Κατσέλη, στον οποίον προσέφυγαν δανειολήπτες για συνολικό ποσό 17,5 δισ. ευρώ και ακόμα αυτή η εκκρεμότητα δεν έχει εκκαθαριστεί. Στην αρχή ο νόμος για το Ταμείο Χρηματοπιστωτικής Σταθερότητας διατήρησε λίγο πολύ τους ίδιους κανόνες, τους ίδιους περιορισμούς που είχε επιβάλλει ο νόμος του 2008, ο νόμος Αλογοσκούφη, όπως είχε αποκληθεί. Επιπλέον, όμως, στις ελληνικές τράπεζες επιβλήθηκε από την Ευρωπαϊκή Επιτροπή ένας ακόμη περιορισμός, επιζήμιος για τις ίδιες και κατ’ επέκταση για την ελληνική οικονομία και συγκεκριμένα η υποχρέωση αποεπένδυσης, όχι μόνο από τη σημαντική παρουσία που είχαν χτίσει στην νοτιοανατολική Ευρώπη, αλλά και από τις μη τραπεζικές εμπορικές τους δραστηριότητες.

Ιδιαίτερα σημαντική αλλαγή έγινε φυσικά το 2015 μέσω του νόμου για το Ταμείο Χρηματοπιστωτικής Σταθερότητας, με τον οποίο υπεβλήθησαν αυστηρότατοι κανόνες για την επιλογή των μελών των Διοικητικών Συμβουλίων των τραπεζών. Με βάση τις διατάξεις αυτές έγινε σχεδόν υποχρεωτική η συμμετοχή ξένων σε όλα τα Διοικητικά Συμβούλια και στην Προεδρία βασικών Επιτροπών του Διοικητικού Συμβουλίου. Με τον τρόπο αυτό αποκλείστηκαν από τα Διοικητικά Συμβούλια των τραπεζών Έλληνες γνώστες των συνθηκών της ελληνικής οικονομίας και εκπρόσωποι του επιχειρηματικού κόσμου που εξασφάλιζαν τη διασύνδεση της τραπεζικής δραστηριότητας με την ελληνική πραγματικότητα.

Μην ξεχνάμε, επεβλήθησαν επίσης οι περιορισμοί στην κίνηση κεφαλαίων και επιπλέον είχαμε την κορύφωση των μη εξυπηρετούμενων δανείων τον Σεπτέμβριο του 2016 στα 107 δις περίπου. Από τότε μέχρι σήμερα, μπορούμε να πούμε ότι παρά τις προκλήσεις που έχει δημιουργήσει η πανδημία και η ενεργειακή κρίση, η ελληνική οικονομία και μαζί με αυτήν το ελληνικό τραπεζικό σύστημα έχουν αφήσει τα δύσκολα πίσω τους. Με μια σειρά σωστών νομοθετικών ρυθμίσεων που θεσπίστηκαν από τις προηγούμενες κυβερνήσεις, αλλά και τη χρηστή διαχείριση των τραπεζών από τις διοικήσεις τους, το τραπεζικό σύστημα άρχισε να βρίσκει πάλι τον βηματισμό του και να εισέρχεται σε περίοδο ομαλής λειτουργίας. Μετά από μία παρατεταμένη περίοδο εμφανίζει και πάλι θετική πιστωτική επέκταση αλλά και ανάκτηση της ρευστότητας με τη σταδιακή αύξηση των καταθέσεων.

 Με την αξιοποίηση ιδιαιτέρως του νόμου «ΗΡΑΚΛΗ», στο τέλος του 2021 τα μη εξυπηρετούμενα δάνεια είχαν μειωθεί στα 18 δις. Ήδη, έχουν μειωθεί ακόμα περισσότερο και εντός του έτους, αναμένεται το ποσοστό των εξυπηρετούμενων δανείων να είναι κάτω από το 10% για όλες τις τράπεζες.

 Σχετικά με το νομοσχέδιο προτείνονται αλλαγές, οι οποίες νομίζουμε ότι θα είναι πολύ σημαντικές διότι με το σημερινό υφιστάμενο πλαίσιο, δεν μπορούμε να περιμένουμε επενδυτικό ενδιαφέρον από ξένους ή Έλληνες επενδυτές για τις μετοχές των ελληνικών τραπεζών, όσο διατηρούμε σημαντικούς περιορισμούς απαγορεύοντας τη διανομή μερισμάτων.

 Να υπενθυμίσω στην Επιτροπή κύριε Πρόεδρε ότι υπάρχουν τράπεζες, στις οποίες το ταμείο συμμετέχει με ένα πολύ μικρό ποσοστό στο μετοχικό της κεφάλαιο και η πλειοψηφία ανήκει σε ιδιώτες. Δεύτερον, με το σημερινό καθεστώς δεν μπορούμε να προσελκύσουμε αξιόλογα στελέχη και μέλη διοικήσεων ικανά να οδηγήσουν το τραπεζικό σύστημα στην επόμενη μέρα, χωρίς να έχουμε εύλογες αμοιβές και ανταπόδοση για την παραγωγικότητά τους.

 Να τονίσω, όμως, ότι με τις αλλαγές που προτείνονται θα μπορέσουμε να εμπλουτίσουμε τα διοικητικά μας συμβούλια με πρόσωπα ικανά, που γνωρίζουν καλά την ελληνική οικονομία και το ελληνικό επιχειρείν. Αυτή είναι μεγάλη εικόνα και δεν νομίζω, ότι τα προφανή οφέλη που έχουμε από την άρση των περιορισμών πρέπει να υποχωρήσουν απέναντι σε επιλεκτική κριτική επιμέρους ρυθμίσεων.

Γίνεται λόγος και κριτική για την επαναφορά του μπόνους. Θα μου επιτρέψετε κύριε Πρόεδρε, να αναφέρω τα εξής. Στο σημερινό κόσμο με τον έντονο ανταγωνισμό για προσέλκυση ταλέντων, οι περιορισμοί στην επιβράβευση ικανών στελεχών, θα φέρουν τις ελληνικές τράπεζες σε μειονεκτική θέση σε σχέση με τις άλλες ευρωπαϊκές τράπεζες αλλά και με τις άλλες ελληνικές επιχειρήσεις. Θα μου επιτρέψετε, να κάνω μια αναφορά σε δημοσιεύματα που έγιναν πρόσφατα, σχετικά με το ότι οι τράπεζες, δύο τράπεζες, εν κρυπτώ επιχείρησαν να δώσουν μπόνους για την περίοδο 2020-2021. Θέλω να διευκρινίσω, ότι δεν έγινε κάτι εν κρυπτώ. Οι αποφάσεις ελήφθησαν από τα διοικητικά συμβούλια, με τη σύμφωνη γνώμη του ταμείου, του ΤΧΣ, στο οποίο μετέχει και η Τράπεζα της Ελλάδος και το Υπουργείο Οικονομικών.

 Δεύτερον, εγκρίθηκαν από τις γενικές συνελεύσεις των τραπεζών, στην οποία η συντριπτική πλειοψηφία είναι ιδιώτες. Τρίτον, δεν εδόθησαν τα μπόνους αυτά. Εδόθησαν υπό την προϋπόθεση, ότι θα το επιτρέψει ο νόμος. Γνωρίζαμε πλήρως, ότι ο νόμος δεν το επιτρέπει και είπαμε ότι αν το επιτρέψει ο νόμος θα δοθούν αυτά τα μπόνους. Η κίνηση αυτή έγινε ως μια αναγνώριση στα υψηλόβαθμα στελέχη των τραπεζών που επί μία δεκαετία αγωνίζονται σκληρά για να ορθοποδήσουν οι τράπεζες. Επιπλέον ένα σήμα προς τους νέους, τους Έλληνες που εργάζονται στο εξωτερικό ότι το τραπεζικό σύστημα επανέρχεται σε κανονικότητα και επομένως, θα μπορούν και αυτοί αν επανέλθουν, να έχουν μια ανταμοιβή υπό τη μορφή μπόνους.

 Δεν νομίζω κύριε Πρόεδρε και τελειώνω με αυτό, να αμφισβητήσει κανείς τη μεγάλη σημασία της αποεπένδυσης του Ταμείου, σε αυτό αναφέρθηκε και ο κ. Χατζηεμμανουήλ και ο κ. Βερύκιος. Ήδη, η Ένωση είχε υποβάλει στο Υπουργείο μια σειρά από σχόλια και θεωρούμε ότι η συμμετοχή των ίδιων των τραπεζών, όταν μελετάται η αποεπένδυση στις τράπεζες αυτές, θα πρέπει να είναι συνεχής και το Ταμείο Χρηματοπιστωτικής Σταθερότητας να διαβουλεύεται και με τις τράπεζες, των οποίων οι μετοχές θα αποεπενδυθούν.

Καταληκτικά, επιτρέψτε μου, κύριε Πρόεδρε, να πω ότι η νέα νομοθεσία αποτελεί μια σημαντική αλλαγή γιατί φέρνει το ελληνικό τραπεζικό σύστημα κοντά στην ευρωπαϊκή πραγματικότητα, αλλά και γιατί σηματοδοτεί την επιστροφή της ελληνικής οικονομίας στην κανονικότητα.

Ένα μικρό σημείο και τελειώνω. Θα αναφερθώ στο δεύτερο σκέλος του νομοσχεδίου που αφορά το Συνεγγυητικό. Ο ρόλος του συνεγγυητικού είναι η εξασφάλιση των επενδυτών όπως ακριβώς ο ρόλος του ΤΕΚΕ είναι η εξασφάλιση των καταθέσεων και των επενδύσεων. Με τις τροποποιήσεις ενισχύεται ακόμη περισσότερο ο εξασφαλιστικός νόμος του συνεγγυητικού. Η Ελληνική Ένωση Τραπεζών συμμετείχε στις σχετικές προπαρασκευαστικές εργασίες, είναι απόλυτα σύμφωνη με την προτεινόμενη σύνθεση του επταμελούς Συμβουλίου και θα ήθελε να επαναφέρει το αίτημά της, που στηρίζουν και άλλοι φορείς της αγοράς, να συμμετέχει με έναν εκπρόσωπο στο Διοικητικό Συμβούλιο ώστε να εκπροσωπούνται με γενικό και θεσμικό τρόπο οι χρηματιστηριακές θυγατρικές των τραπεζών που φέρουν και το μεγαλύτερο βάρος εισφορών στο Συνεγγυητικό. Με τον ίδιο τρόπο εκπροσωπείται η Ένωση και μάλιστα, με δύο εκπροσώπους, στο Ταμείο Εγγύησης Καταθέσεων.

Τελειώνοντας, κύριε Πρόεδρε, να υποβάλλω ένα προσωπικό αίτημα. Εχθές στις 7:30 η ώρα μου ήρθε η πρόσκληση για τη σημερινή συνεδρίαση. Ακύρωσα μία σειρά από συναντήσεις, αλλά στις 14:00 έχω μία πολύ σημαντική συνάντηση, η οποία καθορίστηκε εδώ και 15 ημέρες. Ελπίζω και θα παρακαλούσα εάν δεν έχει τελειώσει η Επιτροπή στις 14:00 να με θα αφήσετε να αποχωρήσω.

Ευχαριστώ πολύ.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε κι εμείς, κ. Ράπανε. Θα πρέπει οπωσδήποτε να έχουμε ολοκληρώσει πριν τις 14:00 την Επιτροπή μας, οπότε νομίζω ότι δεν θα υπάρξει κανένα πρόβλημα.

Το λόγο έχει ο κ. Χρυσοχοΐδης.

**ΝΙΚΟΛΑΟΣ ΧΡΥΣΟΧΟΪΔΗΣ (Αντιπρόεδρος του Συνδέσμου Μελών Χρηματιστηρίου Αθηνών (ΣΜΕΧΑ))**: Κύριε Πρόεδρε, κυρίες και κύριοι, καλημέρα σας. Να σας ευχαριστήσω εκ μέρους του Συνδέσμου Μελών Χρηματιστηρίου Αθηνών για το βήμα που μας δίνετε να διατυπώσουμε τις θέσεις μας στο σχέδιο νόμου για το Συνεγγυητικό.

Ξεκινώντας, θα ήθελα να θυμίσω ότι το Συνεγγυητικό απαρτίζεται από 2 κατηγορίες μελών, τα μέλη που είναι θεματοφύλακες, δηλαδή, φυλάτουν χρηματοπιστωτικά μέσα και χρήματα πελατών επενδυτών και τα μέλη που δεν έχουν αυτή την υπηρεσία, που δεν είναι θεματοφύλακες.

Έτσι, λοιπόν, ως προς το άρθρο 5 του σχεδίου νόμου που αναφέρεται στη σύνθεση του Διοικητικού Συμβουλίου, ο σύνδεσμος μας θα ήθελε να τονίσει ότι παραμένει στη θέση του ότι τα μέλη που είναι θεματοφύλακες θα πρέπει να εκπροσωπούνται με τέσσερις θέσεις στο Διοικητικό Συμβούλιο αντί για τρεις που προτείνεται στο σχέδιο. Αντίστοιχα, η πρότασή μας είναι τα μέλη που εκπροσωπούν τους μη θεματοφύλακες να είναι ένα αντί για δύο.

Άλλωστε, τα μέλη - θεματοφύλακες έχουν καταβάλει το 91% των εισφορών που απαρτίζουν το κεφάλαιο του συνεγγυητικού έναντι του 9% των μελών - μη θεματοφυλάκων.

Η δεύτερη παρατήρησή μας αναφέρεται στις μεταβατικές διατάξεις και στο άρθρο 38, παράγραφος 2. Εκεί ορίζεται ότι οι προσαρμογές στις λογιστικές καταστάσεις τόσο του συνεγγυητικού όσο και των μελών με βάση τα νέα άρθρα του νέου νόμου θα πρέπει να γίνουν στη λήξη της επόμενης χρήσης από την έναρξη ισχύος του νόμου για το Συνεγγυητικό.

Ο Σύνδεσμος θεωρεί ότι θα πρέπει να δοθεί άλλη μία χρήση, άλλος ένας χρόνος παράτασης, προκειμένου τόσο το Συνεγγυητικό όσο και τα μέλη να μπορέσουν να αποτυπώσουν σωστά στις λογιστικές τους καταστάσεις τα χρηματοοικονομικά, όπως προκύπτουν με την αναμόρφωση βάσει του νέου νόμου του συνεγγυητικού.

Ένα τρίτο θέμα αναφέρεται στο άρθρο 22. Εκεί ορίζεται ότι το Συνεγγυητικό θα πρέπει να συστήσει μία Επιτροπή Ελέγχου. Εμείς, γνωρίζουμε ότι το Συνεγγυητικό δεν εντάσσεται στις οντότητες δημοσίου συμφέροντος. Επίσης, πρέπει να πούμε ότι εντάσσεται στις μικρές οντότητες βάσει των λογιστικών του. Ως εκ τούτου, θεωρούμε ότι η σύσταση μιας τέτοιας Επιτροπής Ελέγχου προσθέτει κόστος αδικαιολόγητο και επίσης δεν προσφέρει κάποιο ουσιαστικό αποτέλεσμα. Να τονίσω ότι η μεγάλη αγωνία των μελών είναι η λειτουργική υγεία του φορέα του συνεγγυητικού, ώστε να ανταποκρίνεται και στα έξοδά του επαρκώς.

Στο ίδιο πνεύμα, πρέπει να σας πω ότι το Συνεγγυητικό βάσει του νέου σχεδίου νόμου θα πρέπει να έχει και κάποιες τακτικές χρηματοοικονομικές αναφορές, όπως μηνιαία δημοσιονομική αναφορά για την εκτέλεση του προϋπολογισμού. Λόγω της φύσης του συνεγγυητικού που δεν κατέχει, δεν διαχειρίζεται δημόσιο χρήμα, θεωρούμε ότι μάλλον δεν είναι κάτι πρακτικά χρήσιμο, δεν προσδίδει στην ορθή λειτουργία του, άρα, θα προτείναμε να απαλειφθεί.

Τέλος, σύμφωνα με το άρθρο 23 ορίζεται ότι το Συνεγγυητικό πρέπει να συντάσσει τις λογιστικές του καταστάσεις με βάση τα διεθνή λογιστικά πρότυπα. Το Συνεγγυητικό θα μπορούσε να συντάσσει τις καταστάσεις του με βάση τα ελληνικά λογιστικά πρότυπα για μεγάλες οντότητες και να αποτιμά ορθά τα στοιχεία του ισολογισμού του. Άλλωστε και το ΤΕΚΕ δεν έχει τέτοια υποχρέωση και συντάσσει τους ισολογισμούς με βάση τα ελληνικά λογιστικά πρότυπα.

Ως εκ τούτου, προτείνουμε να παραμείνει η υποχρέωση του συνεγγυητικού να συντάσσει τις ετήσιες λογιστικές καταστάσεις του με βάση τα ελληνικά λογιστικά πρότυπα για μεγάλες οντότητες.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Πολυχρονίου.

**ΙΩΑΝΝΗΣ ΠΟΛΥΧΡΟΝΙΟΥ (Πρόεδρος του Συνδέσμου Εταιρειών Παροχής Επενδυτικών Υπηρεσιών (ΣΕΠΕΥ)):** Καλημέρα κύριε Πρόεδρε. Καλημέρα κυρίες και κύριοι, ευχαριστώ πάρα πολύ για την πρόσκληση. Ως Σύνδεσμος Εταιρειών Παροχής Επενδυτικών Υπηρεσιών έχουμε να καταθέσουμε τις εξής παρατηρήσεις.

Πρώτον. Θεωρούμε, ότι η πρόταση της Ελληνικής Ένωσης Τραπεζών που έφερε ο κ. Ράπανος είναι πάρα πολύ σωστή. Συντασσόμαστε ως ΣΕΠΕΥ στην πρόταση της Ελληνικής Ένωσης Τραπεζών και θα σας εξηγήσω το γιατί. Όσον αφορά στην εκπροσώπηση του γενικού συμβουλίου.

Ο κύριος Χρυσοχοΐδης, ο εκπρόσωπος του ΣΜΕΧΑ, ανέφερε ότι το 91% των μελών του χρηματιστηρίου είναι αυτοί που έχουν εισφέρει τα κεφάλαια. Σωστό είναι αυτό που λέει, όμως εάν γίνει μια υποανάλυση των κεφαλαίων, τα 18,5 εκατομμύρια περίπου επί του συνόλου των μερίδων τα έχουν εισφέρει οι χρηματιστηριακές που είναι θυγατρικές των τραπεζών, οι οποίες δεν εκπροσωπούνται στα διοικητικά συμβούλια. Γιατί; Γιατί έχουνε μόνο 5 ψήφους έναντι περίπου 30 εταιρειών – μελών, που ψηφίζουν στην κάλπη των μελών και ενώ βάζουν τα περισσότερα χρήματα μονίμως δεν εκπροσωπούνται. Οπότε, θεωρούμε, ότι ορθώς ο κύριος Ράπανος έφερε αυτή την πρόταση.

Επίσης, να πω ότι ο ισχύοντας νόμος, τι προβλέπει; Προέβλεπε τέσσερις συμμετοχές των μελών του χρηματιστηρίου, εκ των οποίων ο ένας, ο πρόεδρος του ΣΜΕΧΑ έβγαινε χωρίς εκλογές, ex officio. Για ποιο λόγο γινόταν αυτό; Γιατί το 97 που φτιάχτηκε ο νόμος, τότε τα μέλη του ΣΜΕΧΑ είχανε τα περισσότερα ποσά. Άρα, λοιπόν, ο νόμος καταδεικνύει την ορθότητα των επιχειρημάτων του κ. Ράπανου και θα πρέπει να έχουν οι τράπεζες ακριβώς λόγω της ποσόστωσης που έχουν στο Συνεγγυητικό μία θέση. Αν μη τι άλλο.

Να σας πω κάτι χαρακτηριστικό. Εγώ, θα κάνω μια υποδιαίρεση για να δώσω στο σώμα να καταλάβει πως ακριβώς είναι διαρθρωμένο το Συνεγγυητικό. Υπάρχουν αυτή τη στιγμή 29 μέλη ΑΕΠΕΥ μέλη του χρηματιστηρίου Αθηνών, 16 ΑΕΠΕΥ μη μέλη του χρηματιστηρίου Αθηνών, 12 ΑΕΔΑΚ εταιρείες αμοιβαίων κεφαλαίων, 2 ΑΕΔΟΕΕ, 2 ΑΑΕΔ και 1 τράπεζα. Στις πρόσφατες εκλογές που διεξήχθησαν στις 2 Ιουνίου φέτος, εκλέχθηκαν 4 μέλη από τους μέλη από τις ΑΕΠΕΥ μέλη του χρηματιστηρίου, μηδέν μέλη από τα μη μέλη του χρηματιστηρίου, 2 ΑΕΔΑΚ, μηδέν ΑΕΔΟΕΕ, μηδέν ΑΑΕΔ, μηδέν τράπεζες. Αυτό από μόνο του καταμαρτυρά, ότι δεν εκπροσωπούνται αυτή τη στιγμή όλα τα είδη των εταιρειών στο Συνεγγυητικό, ενώ συμμετέχουν σε αυτό. Ίσως, θα έπρεπε να σκεφτεί το σώμα και την περίπτωσή της μονοσταυρίας στις κάλπες, προκειμένου να μην υπάρχει λόμπι και να αναδεικνύονται προσωπικότητες μέσα στο Συνεγγυητικό κεφάλαιο. Εμείς λοιπόν, θεωρούμε, ότι η σύνθεση θα πρέπει να είναι ένα μέλος από την Επιτροπή Κεφαλαιαγοράς, ένα μέλος από το Υπουργείο Οικονομικών, ένα μέλος από την Ένωση Ελληνικών Τραπεζών, δύο μέλη από την κάλπη που ζήτησε ο κ. Χρυσοχοΐδης να γίνει ένα. Εμείς θεωρούμε ότι είναι άδικο κάτι τέτοιο. Και έτσι να ολοκληρώνεται η σύνθεση.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε, το λόγο έχει ο κ. Ρούπας, Αντιπρόεδρος του Συνδέσμου Εταιρειών Παροχής Επενδυτικών Υπηρεσιών

**ΗΡΑΚΛΗΣ ΡΟΥΠΑΣ (Αντιπρόεδρος του Συνδέσμου Εταιρειών Παροχής Επενδυτικών Υπηρεσιών- ΣΕΠΕΥ):** Σας ευχαριστώ πολύ, κύριε Πρόεδρε.

Θα ήθελα να πω δύο σημεία μόνο. Ο κ. Χρυσοχοΐδης αναφέρθηκε, ότι το Συνεγγυητικό δεν διαχειρίζεται δημόσιο χρήμα, όμως διαχειρίζεται δημόσια πίστη και αυτό είναι εξαιρετικά σημαντικό. Επίσης, αναφέρθηκε στο γεγονός των εναλλακτικών επιτροπών ελέγχου, ως το γεγονός ότι δεν είναι Οργανισμός δημοσίου συμφέροντος. Εμείς είχαμε καταθέσει στη νομοπαρασκευαστική Επιτροπή την ανάγκη να θεσπιστεί το Συνεγγυητικό ως Οργανισμός δημοσίου συμφέροντος, εξού και οι παρεμβάσεις μας που έχουν γίνει μέχρι σήμερα. Αυτός ήταν και ο βασικός λόγος που ξεκινήσαμε να ζητούμε και επετεύχθη και μπήκε στο νομοσχέδιο, η μετατροπή σε παρακολούθηση των λογιστικών αποτιμήσεων σε διεθνή λογιστικά πρότυπα. Παρουσιαζόταν το εξής οξύμωρο. Τα μέλη του Συνεγγυητικού να είναι υποχρεωμένα στους ισολογισμούς τους να αναφαίνονται σε διεθνή λογιστικά πρότυπα, ενώ το ίδιο το Συνεγγυητικό, μην αποτιμώντας τα περιουσιακά τους στοιχεία, να παραμένει σε ελληνικά λογιστικά πρότυπα. Αυτό αντιλαμβάνεστε, δημιουργεί θέμα απεικόνισης της πίστης, για να το πω λίγο πιο έντονα, και βέβαια είχε και διαδικασία, ως προς τον επιμερισμό υπολογισμού των μεριδίων συμμετοχής και εγγυήσεων. Γιατί; Γιατί στα λειτουργικά έξοδα, στα οποία αναφέρθηκε ο κ. Χρυσοχοΐδης, συμμετείχαν όλα τα μέλη, ενώ τις πιθανές υπεραξίες θα τις αποκόμιζαν μόνο όσα μέλη θα τύχαινε να παραμείνουν μέχρι τέλους.

Κλείνοντας, κύριε Πρόεδρε, ήθελα θα πω το εξής, ότι υπάρχει μια ασάφεια στον νόμο, ως προς το πότε νοείται ένα μέρος ότι εισέρχεται στη διαδικασία του Συνεγγυητικού και πότε εξέρχεται. Αυτή η ασάφεια προσδιορίζεται τεχνηέντως ίσως-ίσως για διευκόλυνση, δεν μπορώ να το προσδιορίσω, προσδιορίζεται μόνο με αποφάσεις Διοικητικού Συμβουλίου, με αποτέλεσμα ο τρόπος υπολογισμού των μερίδων σε μέλη που εξέρχονται να μην είναι ορθώς αποσαφηνισμένος, με δεδομένο ότι δεν υπάρχει και δεν δίνεται η ενημέρωση αυτή, ούτως ώστε να είναι ευκρινώς και ορθώς προσδιορισμένο το ποσόν, το οποίο λαμβάνει ένα μέλος όταν αποχωρεί. Αυτά θα τα στείλουμε και γραπτώς με υπόμνημα. Αυτές είναι οι δύο επισημάνσεις σε συνέχεια που κάναμε.

Σας ευχαριστώ που με ακούσατε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς σας ευχαριστούμε, το λόγο έχει ο κ. Κονταρούδης, ο Α` Αντιπρόεδρος της Επιτροπής Κεφαλαιαγοράς.

**ΝΙΚΟΛΑΟΣ ΚΟΝΤΑΡΟΥΔΗΣ (Α΄ Αντιπρόεδρος της Επιτροπής Κεφαλαιαγοράς):** Ευχαριστώ πολύ, κύριε Πρόεδρε.

Πρώτα απ’ όλα, σας ευχαριστούμε για την πρόσκληση. Είναι πολύ σημαντικό που εκσυγχρονίζεται το νομικό πλαίσιο του σημαντικότατου αυτού Ταμείου για την προστασία των επενδυτών. Ήταν πρόταση και της Επιτροπής Κεφαλαιαγοράς να γίνει αυτός ο εκσυγχρονισμός και να υπάρχει ένα καινούργιο νομοθετικό πλαίσιο. Συμμετείχαμε προφανώς στη Νομοπαρασκευαστική και νομίζουμε, ότι τα περισσότερα μας σχόλια έχουν ενσωματωθεί.

Θα ήθελα να τοποθετηθώ και έχω μόνο δύο παρατηρήσεις αυτή τη στιγμή, που αφορούν κυρίως μια αναφορά στο άρθρο 28, όπου το θέμα απόδειξης για τις αποζημιώσεις, φαίνεται, έτσι όπως είναι διατυπωμένο, να βαρύνει τον επενδυτή και προτείνουμε συγκεκριμένα η πρόταση που λέει: «ή που επενδυτής δεν αποδεικνύει να αλλάξει» σε «που δεν αποδεικνύεται» και αυτή η πρώτη παρατήρηση.

Η δεύτερη παρατήρηση αφορά το άρθρο 53, όπου έτσι όπως είναι διατυπωμένο, εμείς ως αρμόδια Αρχή έχουμε την υποχρέωση να ανακαλούμε άμεσα άδεια μέλους όταν αυτό δεν καταβάλει τις υποχρεώσεις του στο Συνεγγυητικό, προτείνουμε αυτό να αλλάξει και η πρότασή μας είναι «Η Επιτροπή Κεφαλαιαγοράς δύναται να θεωρήσει ότι αποτελεί λόγο ανάκλησης άδειας λειτουργίας εταιρείας» και αυτό γιατί οι λόγοι ανάκλησης των μελών προκύπτουν από τις αντίστοιχες νομοθεσίες που διέπουν τις εταιρείες, όπως παραδείγματος χάριν για τις ΕΠΕΥ, υπάρχει αντίστοιχη νομοθεσία, ο ν.4514, άρα, δεν θεωρούμε νομικά ορθό να προκύπτει από το νόμο του Συνεγγυητικού η υποχρέωση άμεσης ανάκλησης άδειας λειτουργίας μέλους.

Αυτά τα δύο, σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε για την πολύ συνοπτική η παρέμβασή σας. Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αμανατίδης Γεώργιος, Βλάχος Γεώργιος, Βολουδάκης Μανούσος – Κωνσταντίνος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Σπίρτζης Χρήστος, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Λοβέρδος Ανδρέας, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας, Λογιάδης Γεώργιος και Κουρουμπλής Παναγιώτης.

Τον λόγο έχει ο κ. Τσατσούλης, από την ΟΤΟΕ.

**ΜΑΡΚΟΣ ΤΣΑΤΣΟΥΛΗΣ (Γραμματέας Χρηματοπιστωτικού Συστήματος της ΟΤΟΕ):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, μέλη της Επιτροπής Οικονομικών Υποθέσεων, ευχαριστούμε καταρχήν για την πρόσκληση, προκειμένου να εστιάσουμε στις δικές μας παρατηρήσεις στο σχέδιο νόμου.

Το Ταμείο Χρηματοπιστωτικής Σταθερότητας (ΤΧΣ), σύμφωνα με την 29η τροποποίηση του νόμου, μέχρι το τέλος του 2025, θα έχει την ευθύνη της διαχείρισης της περιουσίας του ελληνικού δημοσίου, με στόχο τη διαφύλαξη του δημοσίου συμφέροντος. Μέχρι τότε, θα πρέπει, βάσει της επιχειρησιακής στρατηγικής του, να έχει διαθέσει τα μετοχικά ποσοστά του στον ιδιωτικό τομέα. Σε διαφορετική περίπτωση, όπως νομοθετικά προβλέπεται, το ελληνικό δημόσιο καθίσταται καθολικά διάδοχο της περιουσίας που δεν έχει μέχρι τότε αξιοποιηθεί.

Θα εστιάσουμε περισσότερο ως προς την διαφύλαξη του δημοσίου συμφέροντος, που αποτελεί και τον κύριο καταστατικό σκοπό του Ταμείου και οφείλει να τον υλοποιήσει. Η διαφύλαξη του δημοσίου συμφέροντος έχει, στη θεμελιακή του βάση, αφενός τα επενδυμένα κεφάλαια που έχει καταθέσει το ελληνικό δημόσιο προς τις συστημικές και άλλες τράπεζες και αφετέρου τις σχετικές πρωτοβουλίες και παρεμβάσεις του Ταμείου για τη μεγιστοποίηση της χρηματοδοτικής ικανότητας και σταθερότητας των συστημικών τραπεζών, για να συμβάλλουν και αυτές, με το ρόλο τους, στην οικονομική ανάπτυξη της ελληνικής οικονομίας και στην ενδυνάμωση, παράλληλα, της αξίας των ίδιων των τραπεζών, προς χάριν και πάλι του δημοσίου συμφέροντος.

Αν και ο αρχικός σκοπός του Ταμείου, στον ιδρυτικό νόμο του 2010, εξειδίκευε, στο άρθρο 2, με συγκεκριμένους όρους, στην έννοια του δημοσίου συμφέροντος, κατά τρόπο που να προστατεύει την αξία της περιουσίας αυτής και να ελαχιστοποιεί τους κινδύνους για τον Έλληνα πολίτη, αυτή η εξειδίκευση, όπως παρατηρήσαμε, απαλείφθηκε με την τροποποίηση του 2014, με δραματικά όμως αποτελέσματα για την εξέλιξη της περιουσίας του ελληνικού δημοσίου.

Ποια ήταν αυτή η εξέλιξη. Τα χρήματα που έχει επενδύσει το ελληνικό δημόσιο, μέχρι σήμερα, είναι 42,1 δισεκατομμύρια ευρώ, όπως αναφέρεται από τις λογιστικές και οικονομικές καταστάσεις του Ταμείου. Στις 30/9/2021, το Ταμείο καταγράφει λογιστική ζημία ύψους 38,1 δισ. ευρώ ή ποσοστό 21% του ΑΕΠ ή ποσοστό ζημίας 90,4, βάσει των επενδυμένων κεφαλαίων.

Ενδεικτικά μόνο, μεταξύ του 2020 και του 2021, η ζημία ανέρχεται σε 2,5 δισεκατομμύρια. Στο παραπάνω υψηλό ποσό, περιέχονται 11,3 δισεκατομμύρια ευρώ, τα οποία θεωρούνται από το ίδιο το Ταμείο, μη ανακτήσιμα και προέρχονται από τις 12 τράπεζες που έχουν τεθεί σε εκκαθάριση, κατά τη διάρκεια της οικονομικής κρίσης.

Η μετοχική αξία στις 30/9/2021, του ΤΧΣ στις συστημικές τράπεζες, ανέρχεται σε 1,7 δις από 22,5 δισεκατομμύρια στο τέλος του 2013.

Οι ευθύνες τώρα διαχείρισης και της εξέλιξης της περιουσίας του ελληνικού δημοσίου από το ΤΧΣ, κατά τη δική μας εκτίμηση, εντοπίζονται στα εξής 2 σημεία.

Πρώτο. Στους κανονιστικούς όρους των ανακεφαλαιοποιήσεων, στις οποίες το Ταμείο, βάσει του νόμου, παραιτήθηκε της συμμετοχής του στην αύξηση κεφαλαίου του 2014, του 2015 και του 2021.

Και δεύτερο. Σε σημαντικές και κυρίαρχες χρονικές και λειτουργικές καθυστερήσεις στη στρατηγική του Ταμείου, όσον αφορά στην επίλυση των μη εξυπηρετούμενων δανείων των τραπεζών. Και αυτό, διότι τουλάχιστον 4 χρόνια, το 2015, που το Ταμείο ανέλαβε το ρόλο της επίλυσης των μη εξυπηρετούμενων δανείων, άρχισε να μειώνεται δραματικά το απόθεμα των τραπεζών. Η χρονική αυτή καθυστέρηση επιτάθηκε κυρίως κατά την περίοδο αξιολόγησης των μελών των Διοικητικών Συμβουλίων των τραπεζών, 2015-2017, στις διαρκείς διοικητικές αλλαγές, τόσο στις τράπεζες όσο και στα μέλη του ΤΧΣ, όπως ο νόμος προέβλεπε.

Παράλληλα των προαναφερθέντων ζημιών για την περιουσία του ελληνικού δημοσίου, το ΤΧΣ με τα διαδοχικά πλάνα αναδιάρθρωσης που επέβαλε στις συστημικές τράπεζες, ακολούθησε μια πολυετή πορεία αλόγιστης περικοπής του λειτουργικού κόστους των τραπεζών, η οποία κατέληξε σε υπερβολική συρρίκνωση, υποστελέχωση και εντέλει αποδυνάμωση του κλάδου στην Ελλάδα, αλλά και στο εξωτερικό.

Το ΤΧΣ, μέχρι το πλάνο αναδιάρθρωσης που έθεσε στις συστημικές τράπεζες, εστίασε μονοσήμαντα στη μείωση της απασχόλησης στις τράπεζες και των καταστημάτων τους. Αποτέλεσμα ήταν η μείωση του δικτύου καταστημάτων κατά 60% και της απασχόλησης κατά 52% από το 2010 έως τα τέλη του 2021.

Γεγονότα που φέρνουν σήμερα και θέλω να το επισημάνω ιδιαίτερα, σημαντικές δυσκολίες πρόσβασης και εξυπηρέτησης του πληθυσμού, ιδιαίτερα της Περιφέρειας, καθώς σήμερα σε 52 δήμους της Περιφέρειας δεν λειτουργεί ούτε ένα κατάστημα τράπεζας.

Παράλληλα, επέφερε σημαντική μείωση του κόστους εργασίας άνω των δύο δισεκατομμυρίων ευρώ στις τράπεζες, ποσό που ενισχύει κάθε χρόνο την οργανική κερδοφορία των ίδιων των τραπεζών και συνακόλουθα τη χρηματοπιστωτική σταθερότητα του συστήματος.

Ως προς την πρότασή μας και τις επισημάνσεις μας και την κριτική μας στα άρθρα του νομοσχεδίου. Παρ’ όλα αυτά, όπως έχουμε αναφέρει προηγουμένως, η έννοια του δημοσίου συμφέροντος για να έχει απτό αποτέλεσμα έχει συγκεκριμένα χαρακτηριστικά, ώστε να προστατεύεται η περιουσία του Δημοσίου προς το ΤΧΣ και τις τράπεζες, αλλά και να μην εισάγονται όροι σε άλλα άρθρα, που ουσιαστικά ακυρώνουν στην πράξη την προστασία του δημοσίου συμφέροντος, δίνοντας παράλληλα στη ζημία που τυχόν θα προκληθεί την έννοια της επιμελούς διαχείρισης και εν γένει, ασυλία στη διοίκηση του ΤΧΣ.

Συγκεκριμένα. Τονίζουμε ότι οι προστατευτικές προβλέψεις του δημοσίου συμφέροντος του άρθρου 2, αντικρούονται με το ίδιο το πνεύμα των διατάξεων, καθώς το παρόν σχέδιο νόμου και στο άρθρο 10, που τροποποιεί το άρθρο 8 του ν.3864/2010, προβλέπεται ότι για όλους τους τύπους επενδύσεων και συγκεκριμένα για τη διάθεση -πώληση των τραπεζικών μετοχών, που έχει σήμερα στην κατοχή του ΤΧΣ, η τιμή διάθεσης των μετοχών μπορούν να είναι χαμηλότερες από τις πιο πρόσφατες τιμής κτήσης των μετοχών ή ακόμα περισσότερο και της τρέχουσας χρηματιστηριακής τιμής. Έτσι, διαφαίνεται ξεκάθαρα, αν και επιμελώς αποκρύπτετε, ότι το ΤΧΣ και, εν γένει, το Ελληνικό Δημόσιο, τελικά, δύναται να βγει ακόμα περισσότερο ζημιωμένο και μάλιστα, χωρίς όριο από τις συναλλαγές.

Η πρότασή μας αναφέρει ότι με τα σημερινά μεγέθη - χρονοδιάγραμμα του Ταμείου, η διασφάλιση μιας επωφελούς για το Δημόσιο διαδικασίας προσέλκυσης ιδιωτικών κεφαλαίων στον κλάδο για τη διάθεση του μεριδίου του, προϋποθέτει την ανάληψη σημαντικών πρωτοβουλιών από την Κυβέρνηση και το ίδιο το ΤΧΣ για την αποτελεσματικότερη διαχείριση του δημοσίου χρέους, που έχει διατεθεί για την ανακεφαλαιοποίηση του τραπεζικού συστήματος, ώστε το Δημόσιο να μην επιβαρυνθεί οριστικά από τη μέχρι σήμερα καταγραφόμενη λογιστική ζημία, αποσύροντας τις διατάξεις για τη διάθεση του ποσοστού του ΤΧΣ σε τιμή κατώτερη της χρηματιστηριακής αξίας. Ή τι θεσμοθέτηση ουσιαστικού veto από τον Υπουργό Οικονομικών για τη διάθεση των μετοχών του ΤΧΣ σε τιμές κατώτερες των χρηματιστηριακών τιμών.

Παράλληλα, να υπάρχει εξεύρεση μακροπρόθεσμων επενδυτικών σχημάτων, που θα έχουν συγκεκριμένη στρατηγική δημιουργίας υπεραξίας για την ελληνική οικονομία, σε ένα κομβικό κλάδο για τις προοπτικές της.

Κλείνοντας, κύριε Πρόεδρε και επιπρόσθετα των μέχρι σήμερα αποτελεσμάτων που έχουν διαμορφωθεί στο τραπεζικό σύστημα, κρίνεται επιβεβλημένο και σκόπιμο τόσο από την Κυβέρνηση όσο και από την Τράπεζα της Ελλάδος, να επανεξεταστεί ο ρόλος και η χρησιμότητα του ΤΧΣ ως θεσμού διασφάλιση του δημοσίου συμφέροντος.

Σε κάθε περίπτωση, πάντως, η διοίκηση του ΤΧΣ και η ελληνική Κυβέρνηση, οφείλει να προστατέψει επιτέλους την δημόσια περιουσία και να προβεί στις απαραίτητες ενέργειες, ώστε να προαχθεί το δημόσιο συμφέρον και να αποφευχθεί η μεγαλύτερη δυνατή επιβάρυνση του δημοσίου χρέους. Αξιοποιώντας και επενδύοντας, αφενός, στις εγγενείς δυνατότητες της οικονομίας για χρηματοδότηση σε μια χρονική περίοδο, μάλιστα, υψηλών επιπέδων ρευστότητας, τόσο από την ΕΚΤ, όσο και τα κονδύλια του Ταμείου Ανάκαμψης Ανθεκτικότητας, όσο και αφετέρου στα ανταγωνιστικά λειτουργικά πλεονεκτήματα του ελληνικού τραπεζικού συστήματος που έχουν διαμορφωθεί μετά την ολοκλήρωση των πλάνων αναδιάρθρωσής του.

Σας ευχαριστώ θερμά εκ μέρους του Προεδρείου της ΟΤΟΕ, για την πρόσκληση.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε και εμείς κύριε Τσατσούλη.

Τον λόγο έχει ο κ. Κυρίτσης.

**ΣΠΥΡΙΔΩΝ ΚΥΡΙΤΣΗΣ (Αντιπρόεδρος του Συνεγγυητικού Κεφαλαίου Εξασφάλισης Επενδυτικών Υπηρεσιών):** Καλημέρα, κύριε Πρόεδρε και σας ευχαριστώ πάρα πολύ για την πρόσκληση. Συμμετέχω σήμερα στη συνεδρίαση εκπροσωπώντας το Διοικητικό Συμβούλιο του Συνεγγυητικού, ώστε να παραθέσω συνοπτικά τα σχόλια και τις παρατηρήσεις του Ταμείου, όσον αφορά το υπό συζήτηση νομοσχέδιο.

Θα ήθελα καταρχήν, να χαιρετίσω ως Συνεγγυητικό τη διαμόρφωση του σχεδίου νόμου, όπως έχει καταλήξει.

Να θυμίσω στους συμμετέχοντες από τους λοιπούς φορείς, αλλά και στα μέλη της Επιτροπής, ότι αυτό το σχέδιο νόμου είναι προϊόν μιας μακράς διαδικασίας της νομοπαρασκευαστικής Επιτροπής, υπό την εποπτεία του κυρίου Ζαβού. Ξεκίνησε, δηλαδή, πριν από περίπου έναν χρόνο η σύνταξη, ο επανακαθορισμός ή η επανεξέταση του θεσμικού πλαισίου του Συνεγγυητικού και διαμορφώθηκε ένα σχέδιο νόμου, το οποίο σε γενικές γραμμές είναι αυτό που σήμερα συζητάτε, συζητάμε και θα ολοκληρωθεί διαδικασία τις προσεχείς ημέρες στην Ελληνική Βουλή.

Για τους λοιπούς αξιότιμους κ.κ. Βουλευτές θα ήθελα, να κάνω μία πολύ σύντομη αναφορά, τι είναι το Συνεγγυητικό, τι κάνει το Συνεγγυητικό; Το Συνεγγυητικό είναι, λοιπόν, ένα νομικό πρόσωπο ιδιωτικού δικαίου, έχει ένα εξασφαλιστικό χαρακτήρα λειτουργώντας, δηλαδή, ως ένας μηχανισμός διασφάλισης της εύρυθμης λειτουργίας της ελληνικής κεφαλαιαγοράς και συγκεκριμένα ο σκοπός του, ο βασικός σκοπός του είναι η καταβολή αποζημιώσεων σε επενδυτές μέχρι του ποσού των 30.000 ανά επενδυτή. Σε περίπτωση διαπιστωμένης, οριστικής ή μη αναστρέψιμης αδυναμίας συμμετέχοντος μέλους του να εκπληρώσει τις υποχρεώσεις του μέρους αυτού, που απορρέουν από την παροχή των επενδυτικών υπηρεσιών που προσφέρει στους επενδυτές.

Άρα, λοιπόν είναι ένας μηχανισμός, αν κάτι συμβεί σε κάποιο μέλος του Συνεγγυητικού και δεν είναι σε θέση, να εκπληρώσει τις υποχρεώσεις του απέναντι στους πελάτες τότε ενεργοποιείται το Συνεγγυητικό. Δυστυχώς, και το λέω δυστυχώς, γιατί τα τελευταία χρόνια, τα τελευταία 15 χρόνια, το Συνεγγυητικό εκλήθη σε πολλές περιπτώσεις, να αποζημιώσει τέτοιου είδους περιπτώσεις, με αποτέλεσμα το συνολικό ποσό των αποζημιώσεων που πλήρωσε το Συνεγγυητικό σε τέτοιου είδους περιπτώσεις, όπως ανέφερα προηγουμένως να υπερβαίνουν τα 36 εκατομμύρια ευρώ.

 Τα 36 εκατομμύρια ευρώ είναι οι αποζημιώσεις που εδόθησαν σε πλειάδες επενδυτών, πελατών διαφόρων ΕΠΕΥ τα τελευταία χρόνια. Τα χρήματα αυτά, κύριε Πρόεδρε, και αξιότιμοι κύριοι Βουλευτές και λοιποί συνάδελφοι, είναι χρήματα που προήλθαν από τις μερίδες των μελών, τα οποία συμμετείχαν ή συμμετέχουν στο Συνεγγυητικό. Είναι, λοιπόν, λεφτά όλων αυτών των μελών, δηλαδή των ΑΧΕΠΕΥ των ΑΕΔΑΚ, τώρα πρόσφατα που έχουν εισαχθεί και ΑΕΔΟΕ, όλων λοιπόν αυτών των συντελεστών της αγοράς που συμμετέχουν υποχρεωτικά εκ του νόμου Συνεγγυητικό. Δεν είναι δηλαδή, δημόσιο χρήμα, είναι χρήμα ιδιωτικό. Το νούμερο ακούγεται και είναι πάρα πολύ μεγάλο, οφείλω όμως να σας διαβεβαιώσω, ότι το Συνεγγυητικό σε κάθε περίπτωση ανταποκρίθηκε στις υποχρεώσεις του, όταν όφειλε να ανταποκριθεί χωρίς να δημιουργηθεί οποιοδήποτε πρόβλημα στην κεφαλαιαγορά. Αυτός, λοιπόν, είναι ο ρόλος του Συνεγγυητικού.

Το νομοσχέδιο, το οποίο συζητάμε σήμερα, όπως είπα και πριν, είναι κινείται προς τη σωστή κατεύθυνση διότι αφενός αντιμετωπίζει πλέον τις αλλαγές στο ευρωπαϊκό επίπεδο όσον αφορά την παροχή επενδυτικών υπηρεσιών της επονομαζόμενες MiFiD I και MiFID II. Έτσι ώστε το Συνεγγυητικό να μπορεί να συνεχίσει να επιτελεί το ρόλο του λαμβάνοντας υπόψη την σημερινή και την αυριανή -αν θέλετε- εικόνα παροχής επενδυτικών υπηρεσιών σε ευρωπαϊκό επίπεδο.

Υπάρχουν, λοιπόν, πάρα πολλές αλλαγές μέσα στο σχέδιο νόμου, αυτές όλες οι αλλαγές όπως είπα ήταν προϊόν της νομοπαρασκευαστικής Επιτροπής, το Συνεγγυητικό, όπως και οι λοιποί συνάδελφοι συμμετείχαν ενεργά και μέσα από τη συζήτηση-διαβούλευση διαμορφώθηκε το σχέδιο νόμου, που όπως είπα και πριν, σε γενικές γραμμές είναι αυτό που έχετε σήμερα στα χέρια σας.

Θα ήθελα, επίσης, να αναφέρω δύο στοιχεία πριν σχολιάσω δύο σημεία που θα θέλαμε σαν Συνεγγυητικό να τα ξαναδούμε ή να τα ξαναδείτε. Το πρώτο στοιχείο που είναι καθοριστικό -θα έλεγα- και θεμελιώδες είναι πως λειτουργεί το Συνεγγυητικό; Όλα αυτά τα χρόνια, δηλαδή, από το 1997 με τον ν.2533 και με τις όποιες επικαιροποιήσεις - τροποποιήσεις λειτουργεί μέχρι και σήμερα το Συνεγγυητικό, όλα τα θέματα λειτουργίας του λαμβάνονταν σε επίπεδο αποφάσεων στο Διοικητικό Συμβούλιο.

 Αγαπητοί κύριοι, στο διοικητικό συμβούλιο του Συνεγγυητικού συμμετείχε πάντα εκπρόσωπος της Επιτροπής Κεφαλαιαγοράς, ως Πρόεδρος του Διοικητικού και τα τελευταία 8 περίπου 9 χρόνια, ο εκάστοτε Πρόεδρος της Επιτροπής Κεφαλαιαγοράς, κ. Μποτόπουλος, κ. Γκότσης, η κυρία Λαζαράκου σήμερα, είναι ο εκάστοτε Πρόεδρος του Διοικητικού Συμβουλίου του Συνεγγυητικού.

Είναι, λοιπόν, αυτονόητο και πέραν πάσης αμφιβολίας, ότι με την παρουσία και μόνο του Προέδρου της Επιτροπής Κεφαλαιαγοράς του υπέρτατου μηχανισμού, θεσμικού φορέα λειτουργίας και διασφάλισης της εύρυθμης λειτουργίας της αγοράς διασφαλίζεται η αντικειμενικότητα, η καθαρότητα, θα έλεγα, η έξωθεν καλή μαρτυρία λειτουργία του Συνεγγυητικού.

Εκτός όμως από τον Πρόεδρο, τον εκάστοτε Πρόεδρο της Επιτροπής Κεφαλαιαγοράς, που συμμετείχε -όπως είπα και πριν- όλα τα προηγούμενα χρόνια ως Πρόεδρος του Διοικητικού συμβουλίου του Συνεγγυητικού κατά την διάρκεια ενδεικτικά της τελευταίας δεκαετίας μέσα από τη διαδικασία των εκλογών κάθε τρία χρόνια -υπάρχουν εκλογές που γίνονται για τα αιρετά μέλη, ήρθαν στο Συνεγγυητικό πάνω από 20 στελέχη που δραστηριοποιούνται σε εταιρείες του χώρου.

Αυτό, λοιπόν, από μόνο του είναι ένα δεύτερο στοιχείο, ότι μέσα από αυτό τον πλουραλισμό και την εναλλαγή αυτών των προσώπων που κατείχαν και κατέχουν κορυφαίες θέσεις στις εταιρείες, στις οποίες δραστηριοποιούνται στο χώρο πρόεδροι, διευθύνοντες σύμβουλοι, ΕΠΕΙ, ΑΕΔΑΚ, ένας λόγος παραπάνω, λοιπόν, για να αισθανόμαστε όλοι, ότι αυτή η αντικειμενικότητα και αυτή, η καθαρότητα λειτουργίας του Συνεγγυητικού ήταν από όλες τις πλευρές εξασφαλισμένη όλα αυτά τα χρόνια, που ανέφερα ενδεικτικά προηγουμένως.

Άρα, λοιπόν, έχουμε ένα συμβούλιο, το οποίο λειτουργεί με αυτά τα χαρακτηριστικά και μέσα από αυτή την λειτουργία του, διασφαλίζει την διαφάνεια και τον τρόπο, θα έλεγα, τον πλέον καθαρό τρόπο λειτουργίας του. Επίσης, να σημειώσω ότι οι συντριπτικές περιπτώσεις όλων αυτών των ετών που ανέφερα ενδεικτικά, οι αποφάσεις που λαμβάνονται στο Διοικητικό Συμβούλιο, ήταν αποφάσεις μέσα από ομοφωνίες, που σημαίνει ότι μέσα από όλη αυτή την ζύμωση και την συμμετοχή ανθρώπων που εκπροσωπούσαν ή προέρχονται από διαφορετικούς χώρους της κεφαλαιαγοράς στο τέλος όλης αυτής της διαδικασίας και συζήτησης, οι αποφάσεις που λαμβάνονταν, στη συντριπτική τους πλειοψηφία, ήταν αποφάσεις ομόφωνες.

Αυτά, λοιπόν, όσον αφορά τη λειτουργία του Συνεγγυητικού για να έχετε μια πολύ μεγάλη εικόνα. Θα προχωρήσω γρήγορα, στα δύο σχόλια που θέλουμε σαν Συνεγγυητικό να αναφέρουμε.

 Το πρώτο ακούστηκε και προηγουμένως, από τον εκπρόσωπο του ΣΜΕΧΑ ότι στο σχέδιο νόμου αναφέρεται ότι το Συνεγγυητικό θα πρέπει να συστήσει μία Επιτροπή Ελέγχου, σύμφωνα με το άρθρο 44, ως εταιρεία δημοσίου συμφέροντος. Θέλω, όμως, να επισημάνω, κύριε Πρόεδρε, ότι στο ίδιο σχέδιο νόμου, στο οποίο συζητάμε σήμερα και στην Ανάλυση Συνεπειών Ρύθμισης που περιλαμβάνεται μέσα στο κείμενο που έχετε στα χέρια σας, αναφέρεται ότι, διαβάζω επί λέξει όπως ακριβώς αναφέρεται στην Ανάλυση Συνεπειών Ρύθμισης, «Σύμφωνα με το ν. 4449/2017, το Συνεγγυητικό, δεν εντάσσεται στις οντότητες δημοσίου συμφέροντος».

Άρα, υπάρχει μέσα αναφορά, στο σχέδιο νόμου που διαβάζετε, τέτοια αναφορά που λέει ότι δεν είναι δημοσίου συμφέροντος.

 Επίσης, όπως είπα και πριν, το Συνεγγυητικό είναι Νομικό Πρόσωπο Ιδιωτικού Δικαίου και παραμένει Ιδιωτικού Δικαίου. Άρα, λοιπόν, το θέμα της Επιτροπής Ελέγχου, λαμβάνοντας υπόψη αυτά που ανέφερα προηγουμένως για τον τρόπο που λειτουργούσε, λειτουργεί και θα συνεχίσει να λειτουργεί το Διοικητικό Συμβούλιο και τις ιδιότητες των ανθρώπων που συμμετέχουν στο Διοικητικό Συμβούλιο, θεωρούμε σαν Συνεγγυητικό ότι αυτή η Επιτροπή Ελέγχου θα προσθέσει μόνον κόστος στη λειτουργία του Συνεγγυητικού και ουσιαστικά, δεν θα επιφέρει κάτι περισσότερο όσον αφορά τα σχόλια που είναι απολύτως σεβαστά, περί διαφάνειας, καθαρότητας και περαιτέρω θα έλεγα, έξωθεν αντικειμενικότητας.

 Λοιπόν, το πρώτο σχόλιό μας ότι θεωρώ σαν Συνεγγυητικό ότι δεν προσφέρει κάτι η ύπαρξη αυτής της Επιτροπής Ελέγχου, όπως αναφέρθηκε.

Το δεύτερο σχόλιο αναφέρεται στο άρθρο 23, όσον αφορά το θέμα των δημοσιονομικών αναφορών και του ετήσιου προϋπολογισμού και μηνιαίων αποτελεσμάτων που θα πρέπει κάθε μήνα να αποστέλλονται στο Υπουργείο. Θέλουμε να σημειώσουμε ότι, το Συνεγγυητικό δεν εντάσσεται στους φορείς της γενικής κυβέρνησης, άρα, όλο αυτό το πλαίσιο που καθορίζεται και ξεκινάει από το θέμα ότι αν είναι κάποιος φορέας γενικής κυβέρνησης, πρέπει να τηρεί όλα αυτά τα αναφερόμενα, λαμβάνοντας υπόψη ότι δεν είμαστε στους φορείς γενικής κυβέρνησης, δεν αντιλαμβανόμαστε τον λόγο για τον οποίον θα πρέπει να προβαίνουμε πάλι σε τέτοιου είδους, θα έλεγα, επιμέρους γραφειοκρατικές διαδικασίες;

 Αυτά, λοιπόν, τα δύο σχόλιά μας τα οποία έχουμε ετοιμάσει και σε ένα υπόμνημα και θα σας θα στείλουμε, κύριε Πρόεδρε για να έχετε και τις τελικές θέσεις του Συνεγγυητικού επί του νομοσχεδίου.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε και εμείς.Περιμένουμε το υπόμνημά σας. Θα το δώσουμε και στους συναδέλφους.

Κυρίες και κύριοι συνάδελφοι, έχουμε ολοκληρώσει τον κύκλο των προσκεκλημένων σήμερα.

Τον λόγο έχουν οι Εισηγητές και Ειδικοί Αγορητές.

Ξεκινάμε με τον κύριο Κεφαλογιάννη.

**ΙΩΑΝΝΗΣ ΚΕΦΑΛΟΓΙΑΝΝΗΣ (Εισηγητής της Πλειοψηφίας):** Εγώ, κύριε Πρόεδρε, δεν έχω κάποια ερώτηση, επομένως δεν θα χρειαστεί.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Σαρακιώτης, ο Εισηγητής της Μειοψηφίας.

**ΙΩΑΝΝΗΣ ΣΑΡΑΚΙΩΤΗΣ (Εισηγητής της Μειοψηφίας):** Μια ερώτηση προς το μέλος της Ελληνικής Ένωσης Τραπεζών, τον κ. Ράπανο.

 Κύριε Ράπανε, σε δημόσια τοποθέτησή του ο Οικονομικός Σύμβουλος του Πρωθυπουργού, ο κ. Πατέλης, δήλωσε τα εξής. «Μάθαμε ότι δύο τράπεζες πήγαν πίσω από την πλάτη μας και έκαναν αίτηση στο Ταμείο Χρηματοπιστωτικής Σταθερότητας (ΤΧΣ) να εγκρίνει μπόνους φέτος για τις χρήσεις του 2020 - 2021 για τα στελέχη τους και αυτό πριν καν ψηφιστεί ο νόμος. Εμείς λέμε, λοιπόν, όχι και τροποποιούμε τη διάταξη ώστε να μην υπάρχει μπόνους στις τράπεζες φέτος». Θα ήθελα να τοποθετηθείτε επί αυτής της δήλωσης και να μας αναφέρετε ποια σημεία της είναι ψευδή και ποια είναι αληθή.

Μία δεύτερη ερώτηση και κλείνω, κύριε Πρόεδρε, προς τον εκπρόσωπο της ΟΤΟΕ, εάν θεωρεί ότι με τις νέες διατάξεις για το Ταμείο Χρηματοπιστωτικής Σταθερότητας προστατεύεται επαρκώς το δημόσιο συμφέρον.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε και εμείς τον κ. Σαρακιώτη.

Να ενημερώσω τους συναδέλφους ότι στην Ολομέλεια είναι σε εξέλιξη η ψηφοφορία για τις άρσεις ασυλίας συναδέλφου, οπότε καλό είναι να ψηφίσουν.

Τον λόγο έχει ο κ. Βασίλειος Βιλιάρδος, Ειδικός Αγορητής της Ελληνικής Λύσης.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ πάρα πολύ, κ. Πρόεδρε.

Πριν από όλα, θα ήθελα να ευχαριστήσω τους φορείς εκ μέρους της Ελληνικής Λύσης για την παρουσία τους. Έχω μερικές ερωτήσεις, αρχικά προς τον κ. Βερύκιο του Ταμείου Χρηματοπιστωτικής Σταθερότητας. Ξεκίνησε λέγοντας ότι είναι επιτυχής η δουλειά του Ταμείου, ότι είναι εξαιρετική κλπ. Δεν καταλαβαίνω πως ορίζει την επιτυχία, τη στιγμή που έχει εξαϋλώσει πάνω από 40 δισεκατομμύρια ευρώ χωρίς να έχουν εξυγιανθεί οι τράπεζες. Ποια θα ήταν, κατά τον ίδιο, η αποτυχία του;

Οι ερωτήσεις είναι οι εξής. Τι θα γίνει με το χαρτοφυλάκιο των υπό εκκαθάριση τραπεζών; Θα πουληθεί στην τριετία και αυτό.

Η δεύτερη. Είναι λογική η τριετής διάρκεια ζωής του ΤΧΣ; Γιατί να μην παραμείνουν οι μετοχές σε κάποια θεματοφυλακή έως ότου ανακτήσουν την αξία τους; Μήπως επειδή δεν προβλέπονται θετικές οι μακροπρόθεσμες προοπτικές τους;

Και η τελευταία. Στο άρθρο 15 στην παράγραφο 1, αναφέρεται ότι τα μέλη έχουν πίστη στο ΤΧΣ. Εδώ δεν κατάλαβα τι ακριβώς σημαίνει και αν θα μπορούσε να μου το εξηγήσει.

Ερώτηση προς την Τράπεζα της Ελλάδος και τον κ. Χατζηεμμανουήλ. Η ερώτησή μας είναι, ποια είναι η κατάσταση των τραπεζών, όσον αφορά το δείκτη φερεγγυότητας και της επισφάλειας, με την έννοια εάν θα χρειασθούν αύξηση κεφαλαίου. Επίσης, εάν θα επιβληθεί η διαγραφή του αναβαλλόμενου φόρου από την Ευρωπαϊκή Κεντρική Τράπεζα και άρα περαιτέρω αύξηση του κεφαλαίου.

Η δεύτερη είναι, τι γίνεται με την αύξηση των επιτοκίων. Πώς θα επιδράσει δηλαδή στις χρηματοδοτήσεις; Ποια είναι η δική του άποψη; Η άποψή μας είναι ότι θα ήταν λάθος, αφού πρόκειται για προβλήματα προσφοράς λόγω της εφοδιαστικής αλυσίδας. Οπότε, θα ήταν λάθος η τυχόν αύξηση των επιτοκίων.

Ερώτηση προς τον κ. Ράπανο, της Ένωσης Τραπεζών. Θα θέλαμε να ρωτήσουμε, πως έχει επηρεάσει τις τράπεζες η εκτόξευση των επιτοκίων του 10ετούς;

Η δεύτερη. Πως θα επηρεάσει τυχόν άνοδος των βασικών επιτοκίων από την Ευρωπαϊκή Κεντρική Τράπεζα, όσον αφορά τα χαρτοφυλάκια ομολόγων του ελληνικού δημοσίου;

Η τρίτη είναι, πόσα ομόλογα του ελληνικού δημοσίου διαθέτουν οι συστημικές τράπεζες;

Και η τελευταία ερώτηση. Με ποιο ακριβώς ποσόν έχουν στηριχθεί από τα προγράμματα «ΗΡΑΚΛΗΣ»; Αυτά που η Eurostat επιμένει, αν δεν κάνω λάθος, ότι συνεχίζει, να τα βάλει στα χρέη.

Ερώτηση προς τον κ. Κονταρούδη, της Επιτροπής Κεφαλαιαγοράς και ταυτόχρονα προς τον κ. Κυρίτση, τον Αντιπροέδρους του Συνεγγυητικού. Το Συνεγγυητικό είχε στις 31/12/2020 σύνολο ενεργητικού 30,8 εκατ., ίδια κεφάλαια 26 εκατ. και ζημίες 2,2 εκατομμύρια. Κατά την άποψή μας, τα κεφάλαια του είναι πολύ λίγα, οπότε θεωρούμε ότι θα χρειαστούν κι άλλα. Συμφωνεί; Ήδη, αν καταλάβαμε καλά, έχει πληρώσει πάνω από 36 εκατομμύρια.

Η δεύτερη ερώτηση. Πως ορίστηκε το μέγιστο ύψος αποζημίωσης των 30 χιλιάδων ευρώ; Είναι επαρκές;

Και η τελευταία. Γιατί να εξαιρούνται τα ταμεία ασφάλισης από την αποζημίωση στο άρθρο 28;

Τέλος, ερώτηση προς τον κ. Τσατσούλη της ΟΤΟΕ. Συμφωνούμε ότι το ΤΧΣ δεν διασφάλισε το δημόσιο συμφέρον, επίσης, ότι είναι τεράστια η μείωση των υποκαταστημάτων των τραπεζών και προκαλεί προβλήματα, ιδίως στην περιφέρεια. Επίσης με το άρθρο 10, όσον αφορά την ενδεχόμενη πώληση των μετοχών του ΤΧΣ κάτω από την χρηματιστηριακή τιμή ή από την τιμή που διαπραγματεύονται τη συγκεκριμένη στιγμή στο Χρηματιστήριο, Εάν καταλάβαμε καλά όμως, η πρόταση της ΟΤΟΕ είναι να παραμείνει μέτοχος το ΤΧΣ;

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε και τον κ. Βιλιάρδο.

Παρακαλώ, κ. Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ.

Απλά μία παρατήρηση, γιατί τέθηκε ερώτημα-προβληματισμός από τον αγαπητό συνάδελφο της Αξιωματικής Αντιπολίτευσης προς τον κ. Τσατσούλη και εικάζω ότι η απάντηση του κ. Τσατσούλη θα κινείται στη λογική της αρχικής του εισήγησης.

Να υπενθυμίσω, διότι δεν το ανέφερε, θεωρώντας ότι αυτό γίνεται για πρώτη φορά, ότι με το ν.4346/2015, στις 20.11.2015, η ίδια ρύθμιση που υπάρχει σήμερα, είχε προβλεφθεί τότε. Διαβάζω «Η τιμή διάθεσης ή η τιμή κτήσης που καθορίζεται σύμφωνα με το προηγούμενο εδάφιο μπορεί να είναι χαμηλότερη από την πιο πρόσφατη τιμή κτήσης των μετοχών από το Ταμείο ή την τρέχουσα τιμή αγοράς». Αυτά, για την αποκατάσταση της αλήθειας και της πραγματικότητας.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε, τον κύριο Υπουργό. Θα περάσουμε και πάλι στους εκπροσώπους των φορέων. Παρακαλώ πολύ, αυστηρά, να κρατήσουμε το τρίλεπτο, για να μπορέσει να ολοκληρωθεί η Επιτροπή μας εγκαίρως. Περνάμε στον Πρόεδρο του Ταμείου Χρηματοπιστωτικής Σταθερότητας. Κύριε Βερύκιε, έχετε το λόγο για τρία λεπτά.

**ΑΝΔΡΕΑΣ ΒΕΡΥΚΙΟΣ (Πρόεδρος του Ταμείου Χρηματοπιστωτικής Σταθερότητας (ΤΧΣ)):** Ευχαριστώ πολύ, κύριε Πρόεδρε, και ευχαριστώ και τους κυρίους Βουλευτές για τις παρεμβάσεις τους. Ουσιαστικά, ο κύριος Βιλιάρδος, είναι εκείνος, ο οποίος απευθύνθηκε στο Ταμείο εγείροντας εύλογο ερώτημα, πώς μπορούμε να θεωρήσουμε επιτυχία την δράση του Ταμείου Χρηματοπιστωτικής Σταθερότητας, όταν η αξία του χαρτοφυλακίου, που σήμερα κατέχει, είναι τόσο πεσμένη σε σχέση με τα αρχικά επενδεδυμένα κεφάλαια για τις ανακεφαλαιοποιήσεις και την υποστήριξη των υπό εκκαθάριση τραπεζών.

Ήθελα, απλώς, να παρατηρήσω, ότι το ΤΧΣ μπορεί να έχει αρκετές αρμοδιότητες και εξουσίες, αλλά δεν ελέγχει το χρηματιστήριο, δεν ελέγχει την κεφαλαιαγορά. Το Ταμείο βρέθηκε με μετοχές των τραπεζών κατά τη διάρκεια της ζωής του, οι οποίες μετοχές υπέστησαν φοβερή πτώση στην αξία τους και βρεθήκαμε και σαν Ταμείο μαζί με όλους τους επενδυτές και όλους τους μετόχους, στη δυσάρεστη θέση που είμαστε σήμερα, που βεβαίως οι αξίες είναι πολύ πεσμένες σε σχέση με τα αρχικά επενδεδυμένα κεφάλαια. Δεν μπορώ όμως να δεχθώ ότι αυτό είναι λάθος διαχείριση του Ταμείου. Το Ταμείο είχε ένα θεσμικό ρόλο να παίξει. Δεν είχε το δικαίωμα να εκποιήσει τις μετοχές αυτές σε τιμές εξευτελιστικές που θα ήταν το μόνο που θα μπορούσε να είχε κάνει, αν ήθελε να αποφύγει την περαιτέρω πτώση. Ο ρόλος του Ταμείου ήταν να διασώσει τις τράπεζες σε μία δύσκολη περίοδο. Και όπως πολύ σωστά μας υπενθύμισε και ο κύριος Ράπανος, αυτό επετεύχθη χωρίς να χάσει ούτε ένας καταθέτης τις καταθέσεις του στις τράπεζες, ενώ αυτό συνέβη, όπως ξέρουμε, σε άλλες χώρες.

Επίσης, ελέχθη ότι το Ταμείο άργησε πολύ να ενεργήσει στο θέμα των μη εξυπηρετούμενων δανείων. Νομίζω ότι αυτή ήταν μία παρατήρηση, του κ. Τσατσούλη, ότι καθυστέρησε, δηλαδή, να ασχοληθεί με το θέμα αυτό. Θέλω να υπενθυμίσω, ότι ήδη, από το 2017, το Ταμείο είχε αρχίσει να κρούει τον κώδωνα του κινδύνου και να λέει ότι χωρίς μία ριζική ενέργεια στο θέμα των μη εξυπηρετούμενων δανείων δεν θα είχαμε αποτελέσματα σε εύλογο χρονικό διάστημα. Από το 2018 υπέβαλε προτάσεις στο Υπουργείο Οικονομικών για την δημιουργία ενός ενεργητικού σχήματος προστασίας, όπως το είχαμε αποκαλέσει τότε.

Απαντώ, και στον κύριο Τσατσούλη ότι προσπαθήσαμε να σπρώξουμε την εφαρμογή μιας νομοθεσίας, η οποία ευτυχώς με την παρέμβαση του Υπουργείου Οικονομικών το καλοκαίρι του 2019, προχώρησε και μπήκε σε εφαρμογή το σχέδιο «Ηρακλής», το οποίο έχει φέρει τα αποτελέσματα που ξέρουμε. Τώρα, οι άλλες ενέργειες του Ταμείου ως προς τον τραπεζικό κλάδο, ήταν να ενισχύσουμε την εταιρική διακυβέρνηση και νομίζω ότι η σύνθεση και οι ικανότητες των διοικητικών συμβουλίων των τραπεζών, σήμερα σε σχέση με αυτό που ήταν πριν από την κρίση δεν συγκρίνονται.

 Επίσης, η εξυγίανση του τραπεζικού τομέα, είναι σαφής και ως εκ τούτου πιστεύω ότι το αποτέλεσμα είναι θετικό. Είναι θετικό, με την έννοια ότι παρόλο ότι τα κεφάλαια δεν θα μπορέσουμε να τα επανακτήσουμε πωλώντας το χαρτοφυλάκιο που έχει στη διάθεσή του το Ταμείο. Παρόλα αυτά έχουμε διασώσει ένα τραπεζικό σύστημα υγειές με τρομακτικά μειωμένα τα μη εξυπηρετούμενα δάνεια. Έτοιμο να χρηματοδοτήσει την ανάπτυξη της οικονομίας και να παίξει το ρόλο που χρειάζεται.

 Ρωτούσε και ο κ. Βιλιάρδος εάν τα τρία χρόνια παράτασης της ζωής του Ταμείου είναι αρκετά. Νομίζω ναι. Εκείνο που έπρεπε να αποφύγουμε είναι να πέσει ας πούμε το κλείσιμο του ταμείου στο τέλος του 2022 διότι τότε εδίδετο ένα μήνυμα στην αγορά, το οποίο θα επέφερε ακόμα μεγαλύτερη πίεση, προς τα κάτω, των αξιών των μετοχών. Τώρα, μας δίνεται ένα εύλογο διάστημα ούτως ώστε να προγραμματιστεί ορθά η αποεπένδυση με τη βοήθεια των συμβούλων που προβλέπει και το νομοσχέδιο και πιστεύω ότι μέσα στην τριετία θα μπορέσει βεβαίως, με την προϋπόθεση ότι και οι διεθνείς συνθήκες θα το επιτρέψουν, θα μπορέσει το ταμείο να επιτελέσει και αυτό το τελικό του έργο της αποεπένδυσης επιτυχώς.

Ευχαριστώ κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε.

Τον λόγο έχει ο κ. Χατζηεμμανουήλ.

**ΧΡΗΣΤΟΣ ΧΑΤΖΗΕΜΜΑΝΟΥΗΛ (Μέλος του Συμβουλίου Νομισματικής Πολιτικής της Τράπεζας της Ελλάδος):** Πολύ σύντομα κύριε Πρόεδρε, θέλω να διευκρινίσω ορισμένα πράγματα, τα οποία πρέπει να καταστούν οπωσδήποτε σαφή. Ποιος είναι υπεύθυνος, γιατί και ποιος μπορεί να επηρεάσει. Ο κ. Τσατσούλης αναφέρθηκε, στο ρόλο του ΤΧΣ και στο πρόγραμμα αναδιάρθρωσης, στη μείωση των δικτύων των τραπεζών κτλ. Θέλω να διευκρινίσω το εξής. Ασχέτως, του τι θα ήταν η βέλτιστη λύση, το πρόγραμμα αναδιάρθρωσης των τραπεζών είναι κάτι το οποίο δεν αφορά ούτε το ΤΧΣ ούτε εμάς μόνο. Είναι κάτι το οποίο έχει συμφωνηθεί και εγκριθεί υπό την πίεση της Ευρωπαϊκής Επιτροπής.

Εδώ πρόκειται για κρατική ενίσχυση με συγκεκριμένους όρους. Δεν μπορεί να αποδίδεται στην ελληνική πλευρά δυνατότητα παρεμβάσεως σε πράγματα, στα οποία δεν μπορεί να παρέμβει. Το ίδιο ισχύει και για τον ρόλο του ΤΧΣ. Το ΤΧΣ, δεν είναι αλήθεια, παρότι είναι νομικό πρόσωπο ελληνικό ότι είναι κάποιο όργανο της ελληνικής Κυβερνήσεως ή της τράπεζας της Ελλάδος. Αποτελεί αποτέλεσμα των συμβάσεων μας με τον Ευρωπαϊκό Μηχανισμό Σταθεροποίησης και συνεπώς μας δεσμεύει. Άρα, δεν μπορεί να αποδίδονται σε άλλους οι περιορισμοί ή εν πάση περιπτώσει στην τράπεζα της Ελλάδος ή σε οποιαδήποτε άλλη μορφή της ελληνικής πλευράς. Επ αυτού θέλω να προσθέσω επίσης ότι ο κύριος Ράπανος υπονόησε ότι η προσπάθεια, αν όχι διασφαλίσεως τουλάχιστον ανοίγματος του δρόμου για τα αναδρομικά bonus στις δυο από τις τράπεζες, είχε κατά κάποιο τρόπο την έγκριση της τράπεζας της Ελλάδος ή του Υπουργείου Οικονομικών, διότι αυτά εκπροσωπούνται στο Γενικό Συμβούλιο σήμερα του ΤΧΣ. Αυτό δεν είναι ορθό, διότι το δικαίωμα βέτο στις συγκεκριμένες αποφάσεις θα μπορούσε να το βάλει ο εκπρόσωπος του Ταμείου, ο οποίος δεν έρχεται σε επαφή με την τράπεζα της Ελλάδος, ούτε με το Υπουργείο Οικονομικών, ούτε παίρνει εντολές από αυτούς. Το γεγονός ότι έχουμε έναν εκπρόσωπο στο Γενικό Συμβούλιο δεν σημαίνει ότι φέρουν οποιαδήποτε ευθύνη, συμμετείχαμε, δεν λέω ευθύνη με την αρνητική έννοια, αλλά ότι είχαμε οποιαδήποτε συμμετοχή σε αυτή τη διαδικασία. Δεν θα έπρεπε να αφήνεται μια τέτοια εντύπωση.

Ειδικώς δε στις ερωτήσεις τις πολύ σημαντικές του κυρίου Βιλιάρδου, οι οποίες εκ φεύγουν λίγο του θέματος. Ποια είναι η κατάσταση των τραπεζών από πλευράς κεφαλαιακής επάρκειας; Απάντηση, ικανοποιητικότατη. Πλην όμως πρέπει να αναγνωρίσουμε τις δύσκολες φάσεις που περνάει το ελληνικό πιστωτικό σύστημα, προκειμένου να προσαρμοστεί στις νέες συνθήκες. Η μεταφορά των μη εξυπηρετούμενων δανείων εκτός των ισολογισμών των τραπεζών, προφανώς είχε κεφαλαιακό κόστος σημαντικό για τις τράπεζες και πρέπει να καλύψουν και αυτό το έδαφος. Δεύτερον η εφαρμογή του IFRS9 , του ενός από τα διεθνή λογιστικά πρότυπα επηρεάζει την εποπτική κατάσταση και πιέζει και αυτή τα κεφάλαια. Στο άμεσο μέλλον οι τράπεζες πρέπει να αντιμετωπίσουν την ανάγκη προσαρμογής στο λεγόμενο IMRL, δηλαδή, στην ικανότητα απορρόφησης ζημιών σε περίπτωση κρίσης. Όλα αυτά είναι μια σημαντική πρόκληση, αλλά νομίζω ότι οι ελληνικές τράπεζες με συστηματικό τρόπο αντιμετωπίζουν αυτές τις προκλήσεις και έχουν προγραμματίσει την αντίδρασή τους, αν και επ αυτού αρμοδιότερος να πει είναι ο κύριος Ράπανος, εποπτικώς πάντως από ότι μπορώ να αντιληφθώ, δεν εμπλέκομαι στην εποπτεία, η κατάσταση κρίνεται ικανοποιητική.

Για το θέμα του αναβαλλόμενου φόρου, προφανώς η τράπεζα της Ελλάδος κατ’ επανάληψη έχει «κρούσει τον κώδωνα» και έχει πει ότι δεν είναι δυνατόν για πάντα οι τράπεζες μας να είναι κεφαλαιοποιημένες μόνο η κατά βάση με αναβαλλόμενο φόρο. Aυτό καθιστά ακόμα επιτακτικότερη την ανάγκη προσελκύσεως νέων κεφαλαίων και επιστροφής στην ομαλότητα. Μία λογική που θα έλεγε ότι κρατάμε το χαρτοφυλάκιο για πάντα σε εντός «κρατικά χέρια», αλλά στην πραγματικότητα υπό τον έλεγχο των δανειστών μας, χωρίς να ξαναμπαίνουμε στην πλήρη κανονικότητα, δεν θα ικανοποιούσε ούτε από αυτή την άποψη.

Τέλος, για το θέμα της αυξήσεων των επιτοκίων, σήμερα προφανώς συνεδριάζει το Γενικό Συμβούλιο της Ευρωπαϊκής Κεντρικής Τράπεζας, απλώς θέλω να επισημάνω στον κύριο Βιλιάρδο ότι εδώ υπάρχουν δύο λογικές. Η λογική που ορθώς τόνισε ότι οι πηγές του προβλήματος είναι από αλλού, αλλά υπάρχει και μία σταδιακή εμπέδωση πληθωριστικών προσδοκιών που πρέπει να καταπολεμηθούν νωρίς για να μην δούμε τα χειρότερα. Το θέμα εκ φεύγει αυτής της συζήτησης, αλλά ενδεχομένως υπάρχει λόγος, απλώς και μόνο για να καταπολεμηθούν αυτές οι προσδοκίες να διορθωθεί η κατάσταση.

Τέλος, για το θέμα της τιμής διαθέσεων των μετοχών έγινε λόγος από τους Bουλευτές, από τον κύριο Υπουργό, από τον κύριο Τσατσούλη, θέλω να επισημάνω το αυτονόητο. Το πόσο αγόρασα κάτι και το πόσο μπορώ να το πουλήσω σήμερα είναι δυο ριζικώς άσχετα μεταξύ τους θέματα.

Σε μία αγορά οι τιμές διαμορφώνονται με βάση το πώς έχουν εξελιχθεί τα πράγματα και ποιες είναι οι δυνατότητες σήμερα. Από την άλλη πλευρά, η χρηματιστηριακή τιμή σαν απόλυτο όριο είναι άκρως επικίνδυνο διότι θα μπορούσε να οδηγήσει σε φαινόμενα δυσδιάκριτα και κατάχρησης της αγοράς προκειμένου να αποτραπεί μια πώληση.

Συνεπώς, ορθώς θεωρούμε ότι το νομοσχέδιο επαφίεται στις εξωτερικές αποτιμήσεις και όχι σε κάτι που μπορεί να επηρεαστεί όπως είναι η τρέχουσα χρηματιστηριακή τιμή.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Ράπανος.

**ΒΑΣΙΛΕΙΟΣ ΡΑΠΑΝΟΣ (Πρόεδρος του Διοικητικού Συμβουλίου της Ελληνικής Ένωσης Τραπεζών και Πρόεδρος του Διοικητικού Συμβουλίου της Alpha Bank):** Το πρώτο ερώτημα αφορούσε το μπόνους. Ανέφερα στην εισήγησή μου, ότι δεν έγινε κάτι κρυφά και αυτό εννοούσα κύριε Χατζηεμμανουήλ, ότι συζητήθηκε εκτός από το Διοικητικό Συμβούλιο της Τράπεζας στο Διοικητικό Συμβούλιο του Ταμείου Χρηματοπιστωτικής Σταθερότητας, στο οποίο μετέχει και εκπρόσωπος του Υπουργείου Οικονομικών και της Τράπεζας της Ελλάδας, με την έννοια ότι ήταν φανερό, δεν κάναμε κάτι στα κρυφά. Φέραμε στη Γενική μας Συνέλευση αποτυπωμένα πλήρως και με σαφήνεια τα σχέδια μας. Επομένως, δεν είναι κάτι πίσω από την πλάτη της Κυβέρνησης ή κρυφά αλλά με απόλυτη διαφάνεια. Τώρα γιατί έγινε;

 Γνωρίζαμε ότι το 2020 - 2021 δεν επιτρέπονται τα μπόνους, αλλά ανέφερα στην εισήγησή μου ότι θέλαμε να δώσουμε ένα δείγμα αναγνώρισης της εργασίας που είχαν κάνει και έχουν κάνει τα διοικητικά μας στελέχη, τα κορυφαία διοικητικά μας στελέχη, τα τελευταία 10 -12 χρόνια. Τι δεν έχουμε υποστεί, δεν έχουμε υποφέρει οι τράπεζες. Μέσα στην προσπάθεια που έγινε τα δύο τελευταία χρόνια για να μειώσουμε τα κόκκινα δάνεια, είπαμε να δείξουμε στα στελέχη μας ότι εμείς θέλουμε να τα ανταμείψουμε αν το επιτρέψει ο νόμος. Επομένως, δεν κάναμε κάτι ούτε κρυφό αλλά ούτε και κατά παράβαση του νόμου. Δεν το επιτρέπει ο νόμος; Δεν θα τα δώσουμε μόνο αν τα επέτρεπε η Κυβέρνηση.

 Επιπλέον, ήταν και ένα δείγμα προς νέα στελέχη που θέλουν να έρθουν στις τράπεζες, πιστέψτε με. Προσεγγίζουμε στελέχη, Έλληνες, ικανά στελέχη που είναι στο εξωτερικό. Το πρώτο ερώτημα είναι ποιες θα είναι οι αποδοχές μου και λέει ωραία ας αφήσουμε τις αποδοχές, αλλά τι μπόνους έχω. Έτσι δεν μπορούμε να προσελκύσουμε στελέχη. Υπάρχει μεγάλος ανταγωνισμός και όπως αντιλαμβάνεστε αν οι τράπεζες μείνουν πίσω στην προσέλκυση στελεχών, θα είναι ένα ανταγωνιστικό μειονέκτημα έναντι και των Ευρωπαϊκών Τραπεζών και των άλλων επιχειρήσεων στην Ελλάδα.

Ο κ. Βιλιάρδος έθεσε μια σειρά ερωτήματα, τα οποία δεν αφορούν το νομοσχέδιο αλλά είμαι διατεθειμένος να έρθω στην Επιτροπή, κύριε Πρόεδρε, όποτε θέλετε να του απαντήσουμε.

 Η απόδοση των ομολόγων του ελληνικού δημοσίου σίγουρα επηρεάζει το χρηματοπιστωτικό σύστημα; Σίγουρα το επηρεάζει. Γι αυτό θεωρούμε ότι είναι απόλυτη ανάγκη η Ελλάδα να αποκτήσει επενδυτική βαθμίδα. Είναι κρίσιμο στοιχείο η απόκτηση επενδυτικής βαθμίδας. Δεν είναι ένα σχήμα που αφορά μόνο τους ειδικούς και τις τράπεζες. Αφορά και επηρεάζει όλη την οικονομία και αφορά όλους μας.

 Για τα θέματα επιτοκίων αναφέρθηκε ο κ. Χατζηεμμανουήλ, πόσα ομόλογα ελληνικού δημοσίου έχουν οι τράπεζες, πόσα ποσά έδωσε ο «ΗΡΑΚΛΗΣ». Δεν είμαι έτοιμος για να είμαι ειλικρινής, γιατί χθες πήραμε την πρόσκληση αλλά αν δεν με απατά η μνήμη μου τα ποσά των εγγυήσεων του «ΗΡΑΚΛΗ» πρέπει να είναι περί τα 22 δις. Αυτή τη στιγμή οι ελληνικές τράπεζες πρέπει να έχουν, αλλά με κάθε επιφύλαξη αναφέρω τον αριθμό περί τα 30 δις στα χαρτοφυλάκιά τους ομόλογα του ελληνικού δημοσίου.

Ευχαριστώ κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Κονταρούδης.

**ΝΙΚΟΛΑΟΣ ΚΟΝΤΑΡΟΥΔΗΣ (Αντιπρόεδρος της Επιτροπής Κεφαλαιαγοράς):** Τρία σημεία νομίζω υπήρξαν, πρώτα πρώτα για το άρθρο 28, τις εξαιρέσεις. Οι εξαιρέσεις αυτές είναι όπως προκύπτουν από την Οδηγία που υπάρχει, άρα, δεν υπάρχει κάποια διαφοροποίηση.

Όσον αφορά τις 30.000, εάν είναι αρκετό το ποσό αυτό και πώς αυτό το ποσό έχει αποφασιστεί; Είναι, επίσης, από την Οδηγία, η οποία ορίζει ότι το ελάχιστο ποσό είναι 20.000. Νομίζουμε ότι, εάν δεν κινείται στο υψηλότερο, κινείται στο μέσο όρο των άλλων ευρωπαϊκών χωρών και σίγουρα είναι ένα νούμερο, το οποίο βασικά υπάρχει για να καλύπτει τους μικροεπενδυτές. Όποτε νομίζουμε ότι οι μικροεπενδυτές με αυτό το νούμερο λογικά καλύπτονται και σίγουρα το πιστεύει αυτό και η ευρωπαϊκή Οδηγία.

Ως προς το εάν τα κεφάλαια του Συνεγγυητικού είναι αρκετά, θα ήθελα να τοποθετηθεί ο κ. Κυρίτσης σε αυτό, αλλά, σε κάθε περίπτωση, νομίζουμε ότι το νομοσχέδιο, έτσι όπως είναι διατυπωμένο στο άρθρο 41 παράγραφο 8, προβλέπει ότι το Διοικητικό Συμβούλιο του Συνεγγυητικού μπορεί να ζητήσει περισσότερα κεφάλαια από τα μέλη του όταν διαπιστώσει ότι υπάρχει θέμα και ότι τα κεφάλαια αυτά δεν είναι αρκετά.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε κι εμείς τον κ. Κονταρούδη.

Το λόγο έχει ο κ. Χρυσοχοΐδης.

**ΝΙΚΟΛΑΟΣ ΧΡΥΣΟΧΟΪΔΗΣ (Αντιπρόεδρος του Συνδέσμου Μελών Χρηματιστηρίου Αθηνών (ΣΜΕΧΑ))**: Θα ήθελα για άλλη μια φορά να επισημάνω, για να βάζουμε τα πράγματα στη σωστή τους διάσταση. Η διοίκηση του Συνεγγυητικού, όπως λέμε εμείς στον Σύνδεσμο Μελών του Χρηματιστηρίου Αθηνών πρέπει να ασκείται από τα μέλη που βάζουν τις εισφορές με τρόπο αναλογικό και αντίστοιχα, επειδή ακριβώς θα γίνεται με τρόπο αναλογικό, θα έχουν και τα καλύτερα κίνητρα για την ορθή διαχείριση και οικονομική υγεία του κεφαλαίου. Ως εκ τούτου, να τονίσω ότι το 91% των εισφορών προέρχονται από τα μέλη - θεματοφύλακες, χωρίς να υπάρχει κανένας άλλος τρόπος να κατανείμουμε τα μέλη ή να τα διαφοροποιήσουμε. Οι θεματοφύλακες, λοιπόν, που προσφέρουν το 91% των κεφαλαίων μέσω των εισφορών, θα πρέπει να ασκούν και την ορθή διοίκηση και διαχείριση του Συνεγγυητικού, όπως το κάνουν τα τελευταία 50 χρόνια. Το Συνεγγυητικό έχει επιτελέσει τον σκοπό του όλα αυτά τα χρόνια με επιτυχία, έχει αποζημιώσει τους επενδυτές, έχει προστατεύσει την αξιοπιστία της αγοράς και φρονούμε ότι με αυτό τον τρόπο και μόνο θα συνεχίσει να επιτελεί αυτόν το σκοπό.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε κι εμείς.

Το λόγο έχει ο κ. Πολυχρονίου.

**ΙΩΑΝΝΗΣ ΠΟΛΥΧΡΟΝΙΟΥ (Πρόεδρος του Συνδέσμου Εταιρειών Παροχής Επενδυτικών Υπηρεσιών (ΣΕΠΕΥ))**: Ευχαριστώ και πάλι για το λόγο.

Άκουσα με προσοχή αυτό που είπε ο κ. Χρυσοχοΐδης για το 91% των θεματοφυλάκων. Ξανατονίζω λοιπόν, στο Σώμα για να το καταλάβετε ότι τα εκκαθαριστικά μέλη, οι θεματοφύλακες, υποδιαιρούνται σε 2 κατηγορίες. Μπορείτε να ρωτήσετε τον κ. Ράπανο γι’ αυτό. Οι θυγατρικές των τραπεζών έχουν αυτή τη στιγμή μια αναλογία πολύ μεγάλη, δεν εκπροσωπούνται, πράγμα που το καταδεικνύει και το πολύ πρόσφατο αποτέλεσμα των εκλογών.

Τίποτα άλλο, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε τον κ. Πολυχρονίου.

Το λόγο έχει ο κ. Τσατσούλης.

**ΜΑΡΚΟΣ ΤΣΑΤΣΟΥΛΗΣ (Γραμματέας Χρηματοπιστωτικού Συστήματος της ΟΤΟΕ)**: Απαντώντας στην ερώτηση του κ. Βιλιάρδου και κάνοντας ένα γενικό σχόλιο, ο νόμος αυτός είναι η ιστορία του τραπεζικού συστήματος στην κρίση και της ελληνικής οικονομίας, εάν θέλετε. Ξεκινάει να διασώσει το τραπεζικό σύστημα, λόγω της οικονομικής κρίσης, λόγω της χρεοκοπίας, μέχρι τη διάσωσή του και σήμερα την ανάπτυξή του. Απαραίτητη προϋπόθεση, όπως ανέφερα και στην τοποθέτησή μου, καθώς αυτό προβλέπει ο νόμος που έχει ψηφιστεί και διατηρείται έως σήμερα με τον ίδιο καταστατικό σκοπό, τη διαφύλαξη της σταθερότητας του συστήματος και προς χάριν του δημοσίου συμφέροντος. Αυτή ακριβώς ήταν και η ανάλυση πάνω, στην οποία στήριξα προηγουμένως την τοποθέτησή μου.

Απαντώντας στον κ. Βιλιάρδο απευθείας, η θέση μας νομίζω είναι ξεκάθαρη. Το ΤΧΣ με τη σημερινή του μορφή που θα πάρει και με το νομοσχέδιο, οφείλει, βάσει του σκοπού του, να διαφυλάξει το δημόσιο συμφέρον, τις περιουσίες, δηλαδή, του ελληνικού δημοσίου, έτσι ώστε να μην επιβαρυνθεί το δημόσιο χρέος, οι Έλληνες φορολογούμενοι. Πρέπει να βρεθεί μία τομή, μία νέα δομή, έτσι ώστε να διαφυλαχθεί η περιουσία του ελληνικού λαού.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Κυρίτσης.

**ΣΠΥΡΙΔΩΝ ΚΥΡΙΤΣΗΣ (Αντιπρόεδρος του Συνεγγυητικού Κεφαλαίου Εξασφάλισης Επενδυτικών Υπηρεσιών):** Ευχαριστώ, κ. Πρόεδρε. Ο κ. Κονταρούδης κάλυψε τα δύο εκ των τριών ερωτημάτων που ετέθησαν, δηλαδή, το θέμα της αποζημίωσης των 30 χιλιάδων που προβλέπεται από Ευρωπαϊκή Οδηγία που το ελάχιστο ποσό είναι στα 20.

Επίσης, το θέμα των Ασφαλιστικών Ταμείων είναι και αυτό θέμα της Οδηγίας, όπως ανέφερε ο κ. Αντιπρόεδρος της Κεφαλαιαγοράς.

Να προσθέσω μόνο στο πρώτο ερώτημα, αν τα κεφάλαια του Συνεγγυητικού επαρκούν για την κάλυψη τυχόν ζημιών, θα απαντήσω δίνοντας δύο νούμερα. Τα κεφάλαια του Συνεγγυητικού αυτά που είναι σήμερα πάντα συσχετίζονται με τις εκκρεμοδικίες, δηλαδή, με τις ανοικτές δικαστικές υποθέσεις που έχει το Συνεγγυητικό. Όπως ανακοινώθηκε και στη γενική συνέλευση του Συνεγγυητικού την περασμένη εβδομάδα οι εκκρεμοδικίες που είναι σε εξέλιξη και είναι εν γνώση του Συνεγγυητικού στο τέλος του 2021 διαμορφώνονται σε περίπου 1,5 εκατομμύριο ευρώ.

Άρα, λοιπόν, πάντα συσχετίζουμε, γιατί ο ρόλος Συνεγγυητικού αυτός ακριβώς είναι, η αποζημίωση επενδυτών, σχετίζουμε, λοιπόν, αυτές τις περιπτώσεις το χειρότερο σενάριο με τα κεφάλαια του Συνεγγυητικού για να μπορούμε να αξιολογήσουμε κατά πόσον και είναι έτσι τα κεφάλαια του Συνεγγυητικού επαρκούν για την κάλυψη αυτών των ζημιών που ανέφερα προηγουμένως, εφόσον τα δικαστήρια χαθούν εις βάρος του Συνεγγυητικού.

Τέλος, το Συνεγγυητικό το καλοκαίρι του 2021 στα πλαίσια προετοιμασίας όσον αφορά τη νομοπαρασκευαστική επιτροπή που ανέφερα προηγουμένως είχε κάνει μια μελέτη - αξιολόγηση πώς λειτουργούν τα υπόλοιπα ευρωπαϊκά Συνεγγυητικά. Θέλω, λοιπόν, να καταθέσω στη συνεδρίαση ότι τα κεφάλαια του Συνεγγυητικού είναι από τα υψηλότερα που θα συναντήσει κάποιος σε ευρωπαϊκό επίπεδο.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ. Παρέλειψα προηγουμένως να αναφέρω ότι έχει κληθεί και ο κ. Διονύσιος Γεωργιόπουλος από το Σύλλογο Εφοριακών Υπαλλήλων Αττικής και Κυκλάδων, ο οποίος δεν συμμετείχε στην τηλεδιάσκεψη.

Σε αυτό το σημείο ολοκληρώσαμε τη συνεδρίαση της Επιτροπής μας.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αμανατίδης Γεώργιος, Αναστασιάδης Σάββας, Βρούτσης Ιωάννης, Καλογιάννης Σταύρος, Κεφαλογιάννης Ιωάννης, Ρουσόπουλος Θεόδωρος (Θόδωρος), Σταμενίτης Διονύσιος, Φωτήλας Ιάσων, Αλεξιάδης Τρύφων, Γκιόλας Ιωάννης, Παπαδόπουλος Αθανάσιος (Σάκης), Σαρακιώτης Ιωάννης, Τζανακόπουλος Δημήτριος, Λοβέρδος Ανδρέας, Βιλιάρδος Βασίλειος και Αρσένης Κρίτων – Ηλίας.

Τέλος και περί ώρα 13.00΄λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**